title: Krisun Miikul

text: Krisun Miikul, oikealta nimeltään Nikolai Vasiljevitš Hrisanfov (; 1898 Petroskoin kihlakunnan Vuohtjärven kylä – 8. tammikuuta 1938 Sandarmoh Karhumäen lähellä) oli karjalainen kirjailija ja kotiseuduntutkija.


title: Krisun Miikul

text: Nikolai Hrisanfov valmistui Leningradin yliopiston historiallis-kielitieteellisestä tiedekunnasta. Vuonna 1922 hän osallistui Neuvosto-Karjalan toiseen puoluekonferenssiin, jossa arvosteli karjalaisia syrjivää virka- ja kielipolitiikkaa. 1930-luvun alussa hän kiinnostui kotiseudun ja karjalaisen kansanperinteen tutkimuksesta. Myöhemmin hän toimi Karjalan keskusarkiston johtajana ja Karjalan kulttuuri-instituutin tutkijana.


title: Krisun Miikul

text: Hrisanofov oli yksi ensimmäistä aunuksen murteella kaunokirjallisia teoksia laatineista kirjoittajista. Hänen runojaan julkaistiin tekijänimellä Krisun Miikul Punainen Karjala -lehdessä vuosina 1936 ja 1937. Kalle Rautio sävelsi laulun hänen runostaan "Törökän kolhoznitsoil" (”Törökän kolhoosinaisille”). Hän käänsi karjalaksi myös Aleksandr Puškinin teoksia.


title: Krisun Miikul

text: Hrisanfov pidätettiin 22. lokakuuta 1937, tuomittiin kuolemaan vakoojana ja teloitettiin. Hänet todettiin syyttömäksi vuonna 1956.


title: Helmut Niedermayr

text: Helmut Niedermayr () oli saksalainen kilpa-ajaja. Hän osallistui kaudella 1952 yhteen Formula 1 -osakilpailuun, jossa hän sijoittui yhdeksänneksi.


title: Helmut Niedermayr

text: Niedermayr oli toinen vuoden 1952 Le Mansin 24 tunnin ajossa Theo Helfrichin kanssa. Muutama viikko myöhemmin hän osui yleisöön Grendzlandringin kilpailussa surmaten 13 katsojaa ja vammauttaen 42 katsojaa.


title: Mandi Hannula

text: Amanda (Mandi) Hannula (25. maaliskuuta 1880 Huittinen – 9. tammikuuta 1952 Helsinki) oli suomalainen kansakoulunopettaja, toimittaja ja kunnallisneuvos, joka toimi yli 20 vuotta Kansallisen Edistyspuolueen kansanedustajana.


title: Mandi Hannula

text: Hannulan vanhemmat olivat talollinen Juho Hannula ja Sofia Penttilä. Hän kävi kansanopiston 1899, valmistui kansakoulunopettajaksi Jyväskylän seminaarista 1904 ja suoritti kasvatusopin tutkinnon 1908. Hannula toimi kansakoulunopettajana Pieksämäellä 1904–1921, uskonnon, piirustuksen ja kaunokirjoituksen opettajana Pieksämäen yhteiskoulussa 1912–1916 ja kansakoulunopettajana Helsingissä 1921–1930. Hän oli toimituskunnan jäsen Kotiliesi-lehdessä 1923–1952, Kansakoulun lehden toimittaja 1924–1925, Emännän tietokirjan päätoimittaja 1929–1932 ja Opettajain lehden toimittaja 1934–1937.


title: Mandi Hannula

text: Hannula oli kansanedustaja 1919–1930 ja 1936–1945, edustaen Mikkelin läänin vaalipiiriä 1919–1929 ja Uudenmaan läänin vaalipiiriä 1929–1930 sekä 1936–1945. Hänen katsotaan vaikuttaneen huomattavasti naisten virkakelpoisuutta koskevana lakiin ja uuteen avioliittolakiin. Hän toimi Edistyspuolueen eduskuntaryhmän puheenjohtajana ja 1926 eduskunnan toimitusvaliokunnan puheenjohtajana. Hän oli presidentin valitsijamies vuosien 1931, 1937, 1940, 1943 ja 1950 presidentinvaaleissa ja kuului Helsingin kaupunginvaltuustoon ja -hallitukseen.


title: Mandi Hannula

text: Hannula toimi lisäksi Suomen Naisyhdistyksen varapuheenjohtajana ja sihteerinä, Edistyspuolueen puoluetoimikunnan jäsenenä ja rahastonhoitajana, Kalevala Korun hallituksen puheenjohtajana ja Suomen opettajayhdistyksen keskushallituksen varapuheenjohtajana 1928-1937, sihteerinä ja rahastonhoitajana sekä valtion ammattikasvatusneuvoston 1. varapuheenjohtajana.


title: Mandi Hannula

text: Hannula sai kunnallisneuvoksen arvon 1938.


title: Juomalakko

text: Juomalakko oli raittiusliikkeen toimintamuoto, jossa pidättäydyttiin alkoholin nauttimisesta ja tarjoamisesta sekä ajettiin samalla alkoholipoliittisia tavoitteita. Sitä käytettiin mielenosoituksena hallituksen toimia, kuten alkoholiverotusta, vastaan ja sen avulla haluttiin aikaansaada uudistuksia alkoholilainsäädäntöön.


title: Juomalakko

text: Juomalakkoja järjestettiin etenkin 1800-luvun lopussa ja 1900-luvun alussa eri maissa. Huomattavia tapahtumia olivat esimerkiksi Belgian, Itävallan ja Saksan juomalakot. Belgiassa hallitus korotti 1903 alkoholiveroa saadakseen valtion tulot nopeasti lisääntymään. Maan työväki järjesti laajan juomalakon saaden alkoholin kulutuksen laskemaan noin yhdellä kolmanneksella. Vuonna 1908 Itävallan työväki järjesti olutlakon, joka herätti ulkomaillakin huomiota terveyteen ja käytöstapoihin vaikuttaneilla seurauksillaan. Vuonna 1909 alkoi Saksan järjestäytyneen työväen viinalakko, joka oli suunnattu alkoholiveron korotusta vastaan. Sekin sai alkoholin kulutuksen vähenemään kolmanneksella.


title: Juomalakko

text: Ruotsin vuoden 1873 juomalakko sai kannatusta monessa Suomenkin kaupungissa, mutta sillä ei ollut suurtakaan vaikutusta Suomen alkoholinkulutukseen. Suomessa juomalakolla tarkoitetaan erityisesti vappuna 1898 alkanutta ”suurta juomalakkoa”.


title: Juomalakko

text: Keväällä 1898 alkanut työväestön juomalakko leimahti kahden kotkalaisen työmiehen, Kalle Heikkilän ja Emil Anderssonin aloitteesta. Liiton jäsenet sitoutuivat lopettamaan väkijuomien käytön ainakin yhdeksi vuodeksi. Työmies-lehden päätoimittaja Matti Kurikka oli vahva liikkeen tukija ja alullepanija. Asian sai sanomalehden kautta tietoonsa Oulun piirilääkäri Konrad Relander, jonka ansiosta juomalakko laajeni koko maahan. Liike sai räjähdysmäisen kannatuksen: vuoden 1898 loppuun mennessä noin 70 000 ihmistä kirjoitti nimensä lakkolistoihin. Tämä merkitsi, että juomalakkolaisia oli moninkertaisesti enemmän kuin nuorisoseuraliikkeessä ja työväenliikkeessä oli jäseniä. Vappuna 1898 juomalakkoliikkeen joukkokokouksiin osallistui Tampereella noin 15 000, Helsingissä ja Turussa noin 10 000 ja Oulussa vajaat 10 000 henkeä.


title: Juomalakko

text: Ensimmäinen yleinen juomalakkolaisten kokous pidettiin Tampereella marraskuussa 1898. Kokous oli yksimielinen päämäärästään saada Suomeen kieltolaki. Paikalliset juomalakkotoimikunnat alkoivat kerätä nimikirjoituksia valtiopäiville annettavaa anomusta varten. Yli 160 000 suomalaisen allekirjoittama anomus jätettiin vuoden 1900 valtiopäiville. Anomuksessa säätyjä pyydettiin toimimaan kieltolain saamiseksi Suomeen. Muitakin yleisiä juomalakkolaisten kokouksia järjestettiin, mutta vähitellen aate hiipui muiden valtiollisten tapahtumien varjoon. Uudelleen juomalakkoa pyrittiin aikaansaamaan 1909. Vaikka eduskunta silloin hyväksyi kieltolain, ei keisari-suurruhtinas vahvistanut sitä, eikä juomalakkokaan laajentunut koko maahan.


title: Juomalakko

text: Vuoden 1898 liike keskittyi voimakkaasti Etelä- ja Länsi-Suomen kaupunkiseuduille, joissa teollistuminen oli pisimmällä. Juomalakko olikin työväestön ja käsityöläisten joukkoliike. Naisten osuus osallistujista oli lähes puolet. Jo ensimmäisen toimintavuoden 1898 aikana oli nähtävissä hiipumista, eikä toiminnassa enää seuraavina vuosina ollut samaa osallistujamäärää. Liike lakkautettiin 22.10.1900. Monet alkuvaiheen osallistujat olivat hahmottaneet toiminnan kertaluontoiseksi, eikä siitä ollut tarkoitus luoda järjestötoimintaa. Sillä ei ole myöskään ollut vaikutusta työväen raitistumiseen tai alkoholipolitiikkaan. Sen sijaan juomalakkolaisia siirtyi huomattavissa määrin työväenliikkeen riveihin.


title: Juomalakko

text: Liikkeessä ei ollut niinkään kyse henkilökohtaisesta raittiuslupauksesta vaan enemmänkin kieltolakin vaatimisesta. Tätä kuvaa se, että Helsingissä ei juomalakkolaisilta vaadittu raittiuslupausta vaan pidättäytymistä kapakkajuomisesta. Haluttiin osoittaa, että väkijuomakauppa on työväen riistämistä.


title: USS Carl Vinson (CVN-70)

text: USS Carl Vinson (CVN-70) on vuonna 1982 palvelukseen otettu Yhdysvaltain laivaston ydinkäyttöinen Nimitz-luokan lentotukialus, joka on nimetty pitkäaikaisen kongressiedustaja Carl Vinsonin mukaan. Sen lentokalustoon kuuluu F/A-18 Hornet ja Super Hornet -koneita.


title: USS Carl Vinson (CVN-70)

text: Alus tilattiin Newport News Shipbuilding Companyltä Newport Newsistä Virginiasta. Sen köli laskettiin 11. lokakuuta 1975 ja se laskettiin vesille 15. maaliskuuta 1980. Alus otettiin palvelukseen 13. maaliskuuta 1982.


title: USS Carl Vinson (CVN-70)

text: "USS Carl Vinson" otettiin palvelukseen 13. maaliskuuta 1982 Newport Newsissä Virginiassa ensimmäisenä päällikkönään Richard Martin, minkä jälkeen alus aloitti koeajot sekä kouluttautumisen pääasiassa Yhdysvaltain itärannikolla. Se lähti ensimmäiseen tehtäväänsä 1. maaliskuuta 1983 kannellaan Carrier Air Wing 15, minkä aikana se kiersi maapallon siirtyessään uuteen tukikohtaansa Alamedaan Kaliforniaan. Alus saapui määränpäähänsä 28. lokakuuta 1983.


title: USS Carl Vinson (CVN-70)

text: 13. tammikuuta 2010 "USS Carl Vinson" komennettiin Yhdysvaltain humanitaariseen avustusoperaatioon Haitin maanjäristyksen uhrien tueksi.


title: USS Carl Vinson (CVN-70)

text: 2. toukokuuta 2011 aluksen kannelta laskettiin terroristijohtaja Osama bin Ladenin ruumis Intianmereen.


title: Vaivaistupa

text: Vaivaistupa eli vaivaistalo on Suomessa ja Ruotsissa käytössä ollut vanhainkodin historiallinen vastine, jonne sijoitettiin pysyvästi köyhiä ja pitkäaikaissairaita ihmisiä. Niitä perustettiin varsinkin 1800-luvulla.


title: Vaivaistupa

text: Vuoden 1571 kirkkolaki ja vuoden 1623 hospitaalijärjestys velvoittivat seurakunnat rakentamaan ja ylläpitämään alueellaan majapaikkaa kerjäläisiä varten. Samalla kerjuuoikeus rajoitettiin lähinnä omaan kaupunkiin tai pitäjään. Vuoden 1734 laki määräsi (rakennuskaari 26:1) jokaisen pitäjän asukkaan velvollisuudeksi rakentaa ja ylläpitää kirkkoa, kellotapulia, kirkonaitaa, pitäjäntupaa ja vaivaisten tupaa. Rakennusaineet ja niiden ajot tuli toimittaa tilan koon mukaan ja päivätyöt ruokakunnittain. Vaivaistupia ei kuitenkaan perustettu jokaiseen pitäjään, sillä vuoden 1852 vaivaishoitoasetuksen ilmestyessä ei sellaista ollut perustettu kaikkialle.


title: Vaivaistupa

text: Vaivaistalo oli tarkoitettu ihmisille, jotka eivät pystyneet itse huolehtimaan toimeentulostaan. Talon asukkaiden oli osallistuttava voimiensa mukaan talon töihin. Vaivaistalot muutettiin vuonna 1922 köyhäinhoitolain nojalla kunnalliskodeiksi.


title: Ronald Giere

text: Ronald Giere on yhdysvaltalainen filosofi, joka on erikoistunut tieteenfilosofiaan. Hän on Minnesotan yliopiston filosofian emeritusprofessori, American Association for the Advancement of Sciencen jäsen, "Philosophy of Science" -julkaisun toimituskunnan jäsen sekä Philosophy of Science Associationin entinen puheenjohtaja. Giere on tutkinut muun muassa toimijapohjaista lähestymistapaa malleihin, tieteellistä esittämistä sekä naturalismin ja sekularismin välisiä yhteyksiä.


title: Ronald Giere

text: Teoksessaan "Scientific Perspectivism" Giere on kehittänyt tieteellisen realismin muodon, jonka mukaan tieteelliset kuvaukset ovat ikään kuin värit sikäli, että ne tavoittavat vain joitakin todellisuuden puolia, ja nämä puolet havaitaan tietystä inhimillisestä näkökulmasta. Giere on verrannut tieteellisiä malleja myös karttoihin: ne esittävät todellisuutta, mutta perustuvat tiettyihin esitystapoihin eivätkä ole koskaan täysin paikkansapitäviä tai täydellisiä; samalla tavalla mallit ovat idealisoituja rakennelmia, jotka esittävät todellisuutta tietustä rajallisesta näkökulmasta käsin. Tiede on näin läpikotaisin perspektiivistä.


title: Peter Lipton

text: Peter Lipton (9. lokakuuta 1954 New York – 25. marraskuuta 2007 Cambridge) oli yhdysvaltalainen filosofi, joka oli erikoistunut tieteenfilosofiaan. Hän oli Cambridgen yliopiston Hans Rausing -oppituolin professori ja tieteen historian ja filosofian laitoksen johtaja sekä King's Collegen jäsen äkilliseen kuolemaansa saakka.


title: Peter Lipton

text: Lipton opiskeli Wesleyan-yliopistossa ja Oxfordin yliopistossa. Ennen siirtymistään Cambridgeen hän opetti Clarkin yliopistossa ja Williams Collegessa. Lipton tutki muun muassa tieteellistä selittämistä, päättelyä, testaamista, luonnonlakeja ja tieteellistä realismia. Tieteenfilosofian tutkimukset johtivat Liptonin myös tietoteorian ja mielenfilosofian aloille.


title: Peter Lipton

text: Lipton halusi elää juutalaisen elämäntavan, kulttuurin ja etiikan mukaan ilman uskonnon metafyysisen puolen (kuten Jumalan olemassaolon) hyväksymistä.


title: Storfjorden

text: Isovuono (myös "Omasvuono", , ) on vuono Tromssan läänissä Pohjois-Norjassa. Isovuono on Yykeänvuonon () eteläinen haara Yykeänperästä () etelään Omasvuonon kunnassa. Tästä pohjoiseen, Yykeän () ja Kaivuonon () kuntien alueella, Kaivuonon suulle ja siitä edelleen pohjoiseen vuonon nimenä on Yykeänvuono.


title: Storfjorden

text: Vuonon varrella sijaitsevia kyliä ovat mm. vuonon eteläperukassa sijaitsevat Oteren ja Hatteng sekä pohjoisempana Yykeänperä (). Tästä pohjoiseen Yykeävuonon varrella ovat vielä Furuflaten ja Yykeänmuotka ().


title: Jared Boll

text: Jared Boll (s. 13. toukokuuta 1986 Charlotte, Pohjois-Carolina) on yhdysvaltalainen jääkiekkoilija, pelipaikaltaan oikea laitahyökkääjä. Hän edustaa NHL-seura Anaheim Ducksia.


title: Jared Boll

text: Ennen ammattilaisuraansa Boll edusti vuodet 2003–2005 United States Hockey Leaguen Lincoln Starsia ja vuodet 2005–2007 Ontario Hockey Leaguen Plymouth Whalersia. Viimeisellä juniorikaudellaan, 2006–2007, hän oli voittamassa OHL:n mestaruutta, J. Ross Robertson Cupia.


title: Jared Boll

text: Columbus Blue Jackets varasi Bollin NHL:ään numerolla 101 neljännellä kierroksella ja hän on pelannut ammattilaisena kaudesta 2007–2008 alkaen. Hän pelasi ensimmäisen NHL-ottelunsa 5. lokakuuta 2007, jolloin Blue Jackets kohtasi Anaheim Ducksin, ja teki ensimmäisen NHL-maalinsa kolmannessa ottelussaan, ottelussa Phoenix Coyotesia vastaan 10. lokakuuta. Boll pelasi tulokaskaudellaan 75 runkosarjaottelua ja teki kymmenen tehopistettä, viisi maalia ja viisi syöttöpistettä.


title: Jared Boll

text: Boll pelaa tappelijan () roolissa. NHL-tulokaskaudellaan hän tappeli eniten kaikista liigapelaajista, 27 kertaa, ja keräsi toiseksi eniten jäähyminuutteja Phoenix Coyotesin Daniel Carcillon jälkeen, 226. Kaudella 2008–2009 hän keräsi 180 jäähyminuuttia, viidenneksi eniten, ja tappeli 24 kertaa, toiseksi eniten Edmonton Oilersin Zack Stortinin jälkeen.


title: Jared Boll

text: 26. maaliskuuta 2015 NHL rankaisi Bollia kolmen ottelun palkattomalla pelikiellolla. Rangaistus johtui kaksi päivää aikaisemmin tapahtuneesta Patrick Maroonin päähän kohdistuneesta taklauksesta.


title: Jared Boll

text: Boll sai toisen pelikiellon 24. maaliskuuta 2016, jolloin rangaistuksen pituudeksi tuli neljä ottelua. Syynä oli pelitilanteen jälkeen Pierre-Édouard Bellemareen kohdistunut ruma taklaus. Koska kyseessä oli jo toinen pelikieltoon johtanut rikkomus lyhyen ajan sisällä, menettä hän 82 926,84 dollaria palkastaan.


title: Jared Boll

text: Bollin yhdeksänvuotinen ura Blue Jacketsin riveissä tuli päätökseen heinäkuussa 2016, jolloin seura osti hänen viimeisen sopimusvuotensa ulos asetettuaan hänet ensin waivers-listalle. Muutama päivä myöhemmin hän teki vapaana pelaajana kaksivuotisen sopimuksen Anaheim Ducksin kanssa.


title: Yrjö Kivimäki

text: Yrjö Kivimäki, oikea sukunimi Rissanen (; 21. marraskuuta 1902 Juankoski – 31. elokuuta 1942 Gorkin alue) oli neuvostoliitonsuomalainen kirjailija ja lehtimies.


title: Yrjö Kivimäki

text: Kansakoulun jälkeen Yrjö Rissanen teki puusepän ja kivenhakkaajan töitä. Vuonna 1923 hän siirtyi Neuvostoliittoon, jossa työskenteli Petroskoin puusepäntehtaassa, Seesjärven piirin kivilouhimoilla ja Lohijoen kombinaatissa. Vuosina 1933–1935 hän työskenteli Punainen Karjala -lehden toimituksessa ja sitten piirilehtien toimittajana ja Kustannusliike Kirjan kääntäjänä. Elokuusta 1936 lähtien hän teki töitä Petroskoin suksitehtaalla ja lelutehtaassa.


title: Yrjö Kivimäki

text: 1930-luvun alussa Rissanen julkaisi runoja, kertomuksia ja kuvauksia Punakantele-lehdessä sekä kokoomateoksissa tekijänimellä Yrjö Kivimäki. Kirjoittajan ensimmäinen teos oli Suomen sotilaselämää käsittelevä kertomus "Kenttäelämän ensitervehdys". Vuonna 1933 ilmestyivät erillisinä kirjoina runokokoelma "Piirtoja" ja Karjalan metsätöille omistettu runoelma "Alkoi korjuu vihreän viljan".


title: Yrjö Kivimäki

text: Yrjö Rissanen pidätettiin 27. joulukuuta 1937 ja tuomittiin vakoilijana kymmeneksi vuodeksi vankileirille. Hänet lähetettiin Gorkin alueen Unžan vankileirille (Unžlag), jossa hän kuoli viiden vuoden kuluttua. Vuonna 1958 Rissanen todettiin syyttömäksi.


title: Levoča

text: Levoča (unk. "Lőcse", saks. "Leutschau", puol. "Lewocza") on kaupunki Slovakiassa Prešovin hallinnollisella alueella (Prešovský kraj). Kaupungin asukasluku oli 14 830 vuonna 2010


title: Guntars Krasts

text:
Guntars Krasts (s. 16. lokakuuta 1957 Riika) on latvialainen poliitikko. Hän toimi maansa pääministerinä vuosina 1997–1998. Vuosina 2004–2009 hän istui Euroopan parlamentin jäsenenä. Muuten hän on toiminut Latvian valtiovarainministerinä, varapääministerinä ja Eurooppa-asioiden ministerinä sekä maan parlamentin saeiman jäsenenä.
Koulutukseltaan Krasts on kansantaloustieteilijä. Hän sai vuonna 2002 Latvian hallituksen ja vuonna 2003 parlamentin ansiomerkin. Hän on Tanskan kuninkaallisen ritarikunnan (1997), Norjan kuninkaallisen ritarikunnan (1998) ja Italian tasavallan ritarikunnan komentaja (2004).


title: Wilhelm Fabritius

text: Fredrik Wilhelm Fabritius (1845–1895) oli suomalainen tähtitieteilijä ja pikakirjoitusjärjestelmän laatija.


title: Wilhelm Fabritius

text:
Wilhelm Fabritius syntyi Viipurissa 14. heinäkuuta 1845. Hän tuli ylioppilaaksi vuonna 1865 ja valmistui filosofian kandidaatiksi 1870.
Fabritius työskenteli tähtitieteen observatoriossa Helsingissä 1869–71 ja sen jälkeen muun muassa Bonnin, Pulkovan ja Kiovan observatorioissa. Bonnissa työskennellessään hän kävi Helsingin yliopistossa väittelemässä filosofian tohtoriksi vuonna 1873.


title: Wilhelm Fabritius

text: Fabritius kuoli Kiovassa 12. huhtikuuta 1895.


title: Wilhelm Fabritius

text:
1870-luvun alkupuolella Fabritius kehitti suomenkielisen pikakirjoitusjärjestelmän, joka pohjautui saksalaisiin Gabelsbergerin ja Stolzen järjestelmiin. Sitä käytettiin jonkin verran 1800-luvun loppupuolella, muta käyttö hiipui, ja Lars Neoviuksen kehittämä järjestelmä jäi käytännössä ainoaksi suomen kielen pikakirjoitusjärjestelmäksi.
Fabritiuksen järjestelmä painui unholaan, eikä sitä enää 2000-luvulle tultaessa osattu tulkita. Kadonnut "avain" kirjoituksen tulkintaan löytyi 2000-luvun alussa.


title: Wilhelm Fabritius

text: Fabritiuksen järjestelmää käytti muun muassa Kaarle Krohn kerätessään kansanrunoutta ja satuja.


title: Vilis Krištopans

text: Vilis Krištopans (s. 13. kesäkuuta 1954) on latvialainen poliitikko. Hän toimi maansa pääministerinä vuosina 1998–1999 oltuaan sitä ennen vuodesta 1995 liikenneministerinä. Hän on istunut myös maansa parlamentissa, saeimassa. Hän on valmistunut Riian polyteknisen instituutin arkkitehtuurin ja rakennuksen tiedekunnasta.


title: Vilis Krištopans

text: Krištopans on edustanut Latvijas Ceļš -puoluetta sekä Vihreiden ja maanviljelijöiden liittoa. Hän on entinen koripalloilija.


title: Lemberg (Schwabenin Jura)

text: Lemberg on 1 015 metrin korkuinen vuori Schwabenin Juralla. Se on alueen korkein huippu. Se sijaitsee Baden-Württembergin osavaltiossa Rottweilista itään lähellä Gosheimia Landkreis Tuttlingenissa.


title: Mainiot murkkulaiset

text: Mainiot murkkulaiset (tai Mukavantit tulevat, ) on Jack Mendelsohnin käsikirjoittama, Art Vitellon ohjaama ja Marvel Productionsin tuottama lasten piirroselokuva vuodelta 1984. Pääosassa on Barry Gordon Santun äänenä. Elokuvassa on myös Taito-niminen murkkulainen, jonka roolissa on Heikki Määttänen.


title: Mainiot murkkulaiset

text: Murkkulaiset eli mukavantit elävät omassa maailmassaan, jossa murkkulaisnuorukaiset joutuvat menemään kouluun valmistautumaan aikuisen murkkulaisen elämään. Santtu uskoo kuitenkin, ettei hänen tarvitse käydä koulua, vaan voi leikkiä kaikessa rauhassa. Hän joutuu kuitenkin oppimaan, ettei kaikkea saa ilman työtä.


title: Chory Castro

text: Gonzalo ”Chory” Castro Irizabal (s. 14. syyskuuta 1984 Trinidad, Uruguay) on uruguaylainen jalkapalloilija. Hän edustaa Espanjan pääsarjassa pelaavaa Málagaa ja on pelipaikaltaan keskikenttäpelaaja.


title: Chory Castro

text: Castro on Nacionalin kasvatti. Ensiesiitymisensä edustusjoukkueessa hän teki 13. heinäkuuta 2002 kotiottelussa Central Españolia vastaan. Seuraavina vuosina hän nousi joukkueen luottopelaajistoon ja voitti muun muassa kaksi Uruguayn pääsarjamestaruutta.


title: Chory Castro

text: 7. elokuuta 2007 Castro siirtyi espanjalaiseen Mallorcaan viisivuotisella sopimuksella. Ensimmäisellä kaudellaan 2007–2008 hän ei pelannut kuin yhdeksän ottelua, joissa syntyi yksi maali. Seuraavalla kaudella vaikeudut jatkuivat eikä peliaikaa liiemmin tullut, mutta siitä huolimatta hän teki joukkueelleen tärkeitä maaleja muun muassa Copa del Reyn ottelussa Barcelonaa vastaan. Barcelona eteni kuitenkin otteluparista jatkoon 3–1-yhteistuloksella.


title: Chory Castro

text: Ensiesiintymisensä Uruguayn maajoukkueessa Castro teki 17. elokuuta 2005 pelaten ensimmäisen puoliajan ystävyysottelussa Espanjaa vastaan.


title: Vorukh

text: Vorukh on "jamoat" eli kunta Isfaran piirissä ("nohija") Sugdin maakunnassa ("vilojat") Tadžikistanissa. Vorukh on Tadžikistanin eksklaavi, sillä se on kokonaan Kirgisian Batkenin alueen ympäröimä. Pinta-alaa jamoatilla on 130 neliökilometriä. Asukkaita siellä on 23 121, toisen lähteen mukaan 23 000–29 000, joista 95 prosenttia on tadžikkeja ja loput 5 prosenttia kirgiisejä.


title: Vorukh

text: Vorukh sijaitsee 3058 metriä korkeasta Ak-Tash-vuoresta etelään. Alueen talous perustuu puutarha- ja maanviljelyyn. Viljelyksille saadaan vettä Karavshin-joesta. Huomattava osa Vorukhin miesväestöstä työskentelee Venäjällä myymässä vihanneksia ja hedelmiä.


title: Caseasauria

text: Casesauria on sukupuuttoon kuollut synapsidiryhmä. Se on toinen synapsidien kahdesta pääkladista. Sen jäsenet elivät permikauden aikana. Kladiin kuuluu kaksi alaryhmää, lihansyöjiä/hyönteissyöjiä käsittävä Eothyrididae-heimo ja kasvinsyöjiä käsittävä Caseidae-heimo. Caseasaurit kukoistivat permikauden alussa, mutta hävisivät lopulta kilpailussa myöhemmin ilmestyneille terapsideille. Viimeiset caseasaurit hävisivät keskisellä permikaudella. Yksi myöhäisimpiä Caseasauriaan kuuluneita sukuja oli nykyisen Venäjän alueella elänyt "Ennatosaurus".


title: Caseasauria

text: Caseasauria luokitellaan nykyisin toiseksi synapsidien pääkladeista, sillä useimmat tutkimukset ovat osoittaneet sen eronneen omaksi kehityslinjakseen aikaisemmin kuin muut synapsidit, jotka luetaan toiseen kladiin nimeltä Eupelycosauria. Tämä luokittelu ei kuitenkaan ole vielä erityisen vakaalla pohjalla, sillä aikaisemmat tutkimukset ovat suurelta osin perustuneet kallon rakenteen ominaisuuksiin. Osa kallontakaisen luurangon ominaisuuksista näyttäisi osoittavan että Varanopidae ja Ophiacodontidae olisivat eronneet yhteisestä kantamuodosta jo ennen Caseasauriaa.


title: Caseasauria

text: Kuitenkin osa näistä luurangon ominaisuuksista, jotka Caseasaurian Caseidae-heimo omaa yhdessä Eupelycosauriaan luettun Edaphosauridaen kanssa, kuten laajentunut rintakehä, liittyy mitä todennäköisimmin kasvinsyöntiin erikoistumiseen eikä sukulaisuussuhteisiin. Primitiivisten Eothyrididae-heimon caseasaurien kallontakaisesta rakenteesta ei voida sanoa mitään, sillä niistä tunnetaan pelkkä kallo. Niiden kallo on kuitenkin hyvin primitiivisen tyyppinen. Jo tunnettujen fossiilien parempi tutkiminen saattaisi tuoda lisää selvyyttä Caseasaurian sijoittumisen synapsidien sukupuussa, mutta suurin ongelma asian selvittämisessä on tunnettujen myöhäishiilikautisten synapsidifossiilien vähyys.


title: Caseasauria

text: Perustuu tutkimuksiin: Reisz (1986) ja Laurin (1993).


title: Caseasauria

text: Perustuu Roger B. J. Bensonin tutkimukseen (2012).


title: Nikola Vujčić

text: Nikola Vujčić (s. 14. kesäkuuta 1978, Vrgorac) on kroatialainen koripalloilija, joka edustaa nykyisin KK Splitiä. Hän oli ensimmäinen pelaaja, joka saavutti tripla-tuplan Euroliigassa.


title: Nikola Vujčić

text: Vujčić aloitti pelaamisen KK Splitin junioreissa ja teki edustusjoukkueen kanssa debyyttinsä kaudella 1995-1996. Vuonna 1995 hän voitti alle 16-vuotiaiden Euroopan mestaruuden. Vuoden päästä hän voitti alle 18-vuotiaiden Euroopan-mestaruuden. Vujčić pelasi Splitissä vuoteen 2001 saakka.


title: Nikola Vujčić

text: Kaudeksi 2001-2002 hän teki Maccabi Tel Avivin kanssa sopimuksen, mutta Nate Huffmanin tulon takia Vujčić joutui lainalle ASVEL Lyon-Villeurbanneen. Seurassa hän voitti Ranskan mestaruuden. Kauden jälkeen hän palasi Maccabiin ja pelasi seurassa vuoteen 2008 saakka. Vujčić voitti seurassa kaksi Euroliigan mestaruutta sekä viisi Israelin mestaruutta. Kauden 2007–2008 päätteeksi Maccabi ei solminut uutta sópimusta määräaikaan mennessä ja Vujčić joutui jättämään Maccabin.


title: Nikola Vujčić

text: Kesäkuussa 2008 Vujčić teki kahden vuoden sopimuksen Olympiakosin kanssa. Kahden pelikauden jälkeen hän siirtyi Efes Pilseniin.


title: Jerome Kern

text: Jerome David Kern (27. tammikuuta 1885 New York – 11. marraskuuta 1945 New York) oli yhdysvaltalainen populaarimusiikin säveltäjä. Hän kirjoitti noin 700 laulua, joista tunnetuimmat ovat ”Ol’ Man River”, ”They Didn't Believe Me”, ”Can't Help Lovin' Dat Man”, ”A Fine Romance”, ”Smoke Gets in Your Eyes”, ”All the Things You Are”, ”The Way You Look Tonight” ja ”Who?”.


title: Jerome Kern

text: Kern opiskeli musiikkia New Yorkissa ja Heidelbergissä, Saksassa. Palattuaan kotikaupunkiinsa hän toimi pianistina ja alkoi pian kirjoittaa lauluja musiikkinäytöksiin. Menestyksen myötä Kern siirtyi tuottamaan musikaaleja Princess Theatrelle. Vuonna 1927 Kern ja Oscar Hammerstein II alkoivat tehdä yhteistyötä ja he sovittivat Edna Ferberin romaanista "Teatterilaiva"-musikaalin.


title: Jerome Kern

text: Kern oli uransa aikana kahdeksan kertaa ehdolla Oscar-palkinnon saajaksi, ja hän voitti kahdesti parhaasta laulusta. Ensimmäisen hän voitti Dorothy Fieldsin kanssa elokuvasta "Hääkarkuri" laululla ”The Way You Look Tonight” ja toisen Oscar Hammerstein II:sen kanssa elokuvasta "Erotaan siis!" laululla ”The Last Time I Saw Paris”.


title: Jerome Kern

text: Kern kuoli aivoverenvuotoon 60-vuotiaana.


title: Schelklingen

text: Schelklingen on kaupunki Alb-Donau-Kreisin piirikunnassa Baden-Württembergissä Saksassa. Se sijaitsee 10 km Ehingenistä pohjoiseen 20 km Ulmista länteen. Schelklingen kuuluu suurimmaksi osaksi Schwabenin Juran biosfääriin.


title: Schelklingen

text: Kaupungin väkiluku on 7 132 ja pinta-ala 75,24 km².


title: STS-5

text: STS-5 oli Nasan avaruussukkulaohjelman ja Columbia-sukkulan viides lento. Laukaisu tapahtui ajallaan ilman teknisiä viivästyksiä 11. marraskuuta 1982 kello 12:19 UTC-aikaa Kennedyn avaruuskeskuksesta. Sukkula laskeutui 16 marraskuuta kello 14:33 Edwardsin lentotukikohtaan. STS-5 oli avaruussukkulaohjelman ensimmäinen operatiivinen lento.


title: STS-5

text: Lennon nelihenkinen miehistö oli siihenastisista suurin. Columbian komentajana toimi Apollo-Sojuz-lennon astronautti Vance D. Brand. Muut jäsenet olivat ensimmäistä kertaa avaruuteen matkanneet lentäjä Robert F. Overmyer sekä tehtäväspesialistit Joseph P. Allen ja William P. Lenoir.


title: STS-5

text: Hyötykuormana lennolla oli ensimmäistä kertaa kaksi kaupallista tietoliikennesatelliittia, yhdysvaltalainen Satellite Business Systems-3 sekä kanadalainen Anik C3. Satelliitit irrotettiin sukkulasta noin 300 km:n korkeudella, josta ne jatkoivat omilla PAM-vaiheillaan geostationaariselle radalle. Lisäksi mukana oli GAS-tutkimuskanistereissa länsisaksalainen mikrogravitaatiolaitteisto.


title: STS-5

text: Lennon aikana oli tarkoitus suorittaa sukkulaohjelman ensimmäinen avaruuskävely, mutta avaruuspukujen ongelmien takia tämä peruttiin.


title: Geranyyligeranyylipyrofosfaatti

text: Geranyyligeranyylipyrofosfaatti (CHOP) on orgaaninen fosforiyhdiste ja välituote terpeenien ja terpenoidien synteesissä.


title: Geranyyligeranyylipyrofosfaatti

text: Dimetyyliallyylipyroosfaatin ja isopentenyylipyrofosfaatin reagoidessa muodostuu geranyylipyrofosfaattimolekyyli. Kun siihen liittyy isopentenyylipyrofosfaattimolekyyli, syntyy farnesyylipyrofosfaattia. Farnesyylipyrofosfaatista syntyy geranyyligeranyylipyrofosfaattia vielä yhden isopentenyylipyrofosfaatin liittyessä molekyyliin. Geranyyligeranyylipyrofosfaatista muodostuu diterpeenejä.


title: Geranyyligeranyylipyrofosfaatti

text: Entsyymit voivat liittää proteiineihin geranyyligeranyylipyrofosfaatin hiilivetyosan. hiilivetyosa liittyy proteiinin kysteiiniaminohappoon. Entsyymin aktiiviseen kohtaan hyvin sopivien proteiinien aminohappoketjun viimeinen aminohappo on usein leusiini.


title: 830 Naval Air Squadron

text: 830 Naval Air Squadron (830 NAS) oli Britannian Kuninkaallisen laivaston ilmavoimien lentolaivue.


title: 830 Naval Air Squadron

text: Laivue perustettiin 1. heinäkuuta 1940 767 laivueesta Hal Farissa Maltalla kalustonaan 12 Fairey Swordfishiä. Laivue suoritti pommituslentoja Sisiliaan ja Libyaan, joihin sisältyi syöksypommitus Sisilian öljyvarastoon. Laivue pommitti 19. heinäkuuta sukellusvenettä.


title: 830 Naval Air Squadron

text: Seuraavana vuonna laivueen toiminta laajeni miinanlasku- ja torpedolentoihin, sen otettua käyttöön lisäpolttoainetankit. Osaan laivueen koneista asennettiin toukokuussa merivalvontatutka (ASV). Laivueen koneet lensivät yhdessä 828 laivueen kanssa. Yhdistettynä laivueet muodostivat maaliskuussa 1942 Naval Air Squadron Maltan ja laivueen koneet siirrettiin myöhemmin 828 laivueelle. Laivue lakkautettiin virallisesti 31. maaliskuuta 1943.


title: 830 Naval Air Squadron

text: Laivue perustettiin uudelleen 15. toukokuuta 1943 RNAS Lee-on-Solentissa kalustonaan 12 Fairey Barracuda II:sta. Laivueen henkilöstöstä pääosa tuli Uuden Seelannin laivaston vapaaehtoisesta reservistä (RNZNVR). Laivue liitettiin lokakuussa 8. Torpedopommittalennostoon ja liitettiin supistettuna yhdeksään koneeseen "HMS Furiousille". Laivueen maatukikohdaksi määrättiin RNAS Hatston sen suorittaessa lentoja Norjan rannikon kohteita vastaan.


title: 830 Naval Air Squadron

text: Laivue jakoi 3. huhtikuuta 1944 kymmenen osumaa saksalaiseen taistelulaiva "Tirpitziin" operaatio Tungstenissa 827 laivueen kanssa. Hyökkäyksessä laivue menetti yhden koneen. Laivue suoritti kaksi muutakin hyökkäystä "Tirpitziä" vastaan, mutta ne eivät olleet yhtä menestykkeitä. Toukokuussa suoritettavaksi määrätty hyökkäys peruutettiin huonon sään vuoksi ja 17. heinäkuuta (operaatio Goodwood) suoritetusta hyökkäyksestä saksalaiset saivat riittävän ajoissa varoituksen, jolloin "Tirpitz" ehdittiin verhoamaan paksulla savuverholla. Laivue lakkautettiin 3. lokakuuta 1944 RNAS Hatston liittämällä se 827 laivueeseen.


title: In and Out of Focus

text: In and Out of Focus on alankomaalaisen progressiivista rockia esittävän Focus-yhtyeen vuonna 1970 julkaistu debyyttialbumi. Sen kappaleet ovat tyyliltään hieman popvoittoisempia kuin myöhemmillä Focus-julkaisuilla.


title: In and Out of Focus

text: "In and Out of Focus" on bändin ainoa albumi sen alkuperäisellä kokoonpanolla: Thijs van Leer (urut, huilu), Jan Akkerman (kitara), Martin Dresden (basso, laulu) ja Hans Cleuver (rummut ja laulu).


title: In and Out of Focus

text: Kappalelista vuoden 1970 hollantilaisella LP-julkaisulla:


title: In and Out of Focus

text:
Jan Akkermanin sävellys "House of the King" (2:20) julkaistiin Hollannissa alun perin singlenä, mutta Britanniassa se lisättiin tämän albumin toiseksi kappaleeksi.
CD-julkaisun Kappalelista Discogsin mukaan.


title: Lucille Fletcher

text: Violet Lucille Flethcer (28. maaliskuuta 1912 New York, New York – 31. elokuuta 2000 Langhorne, Pennsylvania) oli yhdysvaltalainen kirjailija ja käsikirjoittaja. Hänet muistetaan erityisesti kirjoittamastaan radiokuunnelmasta "Sorry, Wrong Number", joka esitettiin ensimmäisen kerran 25. toukokuuta 1943 CBS:n kuunnelmasarjassa "Suspense" pääosassaan Agnes Moorehead. Kuunnelman pohjalta tehtiin vuonna 1948 elokuva "Valitan, väärä numero!", jossa pääroolin esitti Barbara Stanwyck, joka oli roolistaan ehdolla Oscar-palkinnon saajaksi. Vuoden 1989 televisioelokuvassa pääroolissa oli Loni Anderson. Radioteatteri teki Markus Raution ohjaamana kuunnelman suomeksi vuonna 1949. Tässä versiossa pääroolin esitti Emma Väänänen. Kuunnelma toimi pohjana myös kahdelle oopperalle. Kaikkiaan Fletcher kirjoitti noin 20 radiokuunnelmaa.


title: Lucille Fletcher

text: Fletcherin ensimmäinen romaani oli 1958 julkaistu "The Daughters of Casper Clay". Hänen myöhempiin teoksiinsa kuuluvat muun muassa kirjat "The Strange Blue Yawl", "The Girl in Cabin B54" ja "Eighty Dollars to Stamford" ja "Blindfold", jonka pohjalta tehtiin 1966 elokuva "Agenttien verkossa", jonka pääosissa esiintyivät Rock Hudson ja Claudia Cardinale. Fletcherin viimeiseksi romaaniksi jäi "Mirror Image", joka julkaistiin 1988.


title: Lucille Fletcher

text: Broadwaylle Fletcher kirjoitti 1972 ensi-iltansa saaneen näytelmän "Night Watch", jonka pääosissa esiintyivät Joan Hackett ja Len Cariou. Näytelmän vuotta myöhemmin julkaistussa elokuvaversiossa, "Kauhujen ikkuna", päärooleissa olivat Elizabeth Taylor ja Laurence Harvey.


title: Lucille Fletcher

text: Fletcher avioitui vuonna 1939 säveltäjä Bernard Herrmannin kanssa. Avioliittosta syntyi kaksi tytärtä, ja se päättyi eroon 1948. Seuraavana vuonna Fletcher meni naimisiin kirjailija John Douglass Wallopin kanssa, joka kuoli 1988.


title: Svante Dalström

text: Svante Viktor Dalström (14. lokakuuta 1826 Helsinki – 20. syyskuuta 1879 Helsinki) oli suomalainen virkamies ja pikakirjoittaja, jolla oli merkittävä rooli pikakirjoitustaidon tuomisessa Suomeen 1860-luvulla.


title: Svante Dalström

text: Svante Dalström syntyi Helsingissä ja tuli ylioppilaaksi vuonna 1844 ja suoritti tuomarintutkinnon vuonna 1849. Dalström toimi aluksi auskultanttina Turun hovioikeudessa ja sittemmin notaarina Turun maistraatissa. Turusta hän siirtyi Helsingin maistraattiin, ja työskenteli sen jälkeen Suomen Pankissa ja päätullijohtokunnassa. Vuonna 1875 hänet nimitettiin johtajaksi Valtiokonttoriin, jonka toiminta alkoi seuraavan vuoden alussa. Dalström oli perehtynyt tulliasioihin, ja hän oli jäsenenä useissa tullialan komiteoissa. Hän kuoli vuonna 1879.


title: Svante Dalström

text: Dalströmillä oli merkittävä rooli pikakirjoituksen tuomisessa Suomeen. Vuonna 1861 Suomen senaatti lähetti hänet yhdessä W. Margunoffin ja J. E. Svanin kanssa Saksaan oppimaan pikakirjoitusta, jotta Suomenkin valtiopäivillä saataisiin puheet kirjoitettua pikakirjoituksella muistiin. Miehet perehtyivät saksalaisen Franz Xaver Gabelsbergerin kehittämään pikakirjoitusjärjestelmään, ja oppivat pikakirjoitusta niin hyvin, että pystyivät tammikuun valiokunnassa 1862 toimimaan pikakirjoittajina.


title: Svante Dalström

text: Dalström myös opetti pikakirjoitusta, ja hänen oppilaittaan oli muun muassa August Fabritius. Dalström oli perustamassa Suomen Pikakirjoittajayhdistystä vuonna 1871 ja toimi yhdistyksen ensimmäisenä puheenjohtajana kuolemaansa saakka.


title: Phạm Duy

text: Phạm Duy Cẩn (15. lokakuuta 1921 – 27. tammikuuta 2013) oli vietnamilainen laulaja-laulunkirjoittaja.


title: Kekkilä

text: Kekkilä on noin 200 asukkaan kylä kymmenen kilometrin päässä Saarijärven keskustasta Viitasaarelle vievän maantien 6510 varressa, Pyhäjärven rantamilla. Kylän keskustaksi miellettävä kohta on entisen, vuonna 1999 lakkautetun kansakoulun ja koko kyläkunnalle nimen antaneen Kekkilän talon vaiheilla, mutta varsinaista asutuskeskittymää kylällä ei ole, vaan talot ovat väljänä nauhana maantien vieressä sekä hajallaan Pyhäjärven rantojen lähettyvillä. Virallisesti Kekkilä ei ole kylä, vaan vain yksi Pyhäjärven rantoja kiertävän laajan Pyhäjärven kylän kyläkunnista.


title: Kekkilä

text: Vuosina 1920–1999 toimineen koulun lakkauttamisen jälkeen kylän ainot palvelut ovat olleet koulun pihapiirissä sijaitseva, kyläyhdistyksen ylläpitämä kokoontumispaikka Kylätupa ja kerran viikossa kulkeva kirjastoauto. Vielä 1970-luvulla kylällä oli kaksikin kauppaa, E-liike Mäkimatin myymälä sekä yksityinen Kankaisen kauppa. Vuonna 1925 valmistuneen puisen kyläkoulun lakkauttamisen jälkeen sen tiloissa oli vielä parin vuoden ajan lasten ryhmäpäivähoitotoimintaa, kunnes sekin lakkasi hoitolasten puutteen takia. Tämän jälkeen kunta laittoi koulukiinteistön myyntiin, ja se siirtyi yksityiseen omistukseen vuonna 2004.


title: Kekkilä

text:
Vuoden 2012 lopussa Kekkilässä asui 171 ihmistä, joista 36 oli yli 65-vuotiaita.
Kylän vähenevä työikäisten joukko käy pääasiassa töissä kuntakeskuksessa tai kauempana Jyväskylän ja Äänekosken talousalueilla. Perinteisistä elinkeinoista metsätaloudella on edelleen merkitystä, kuten myös hiipuvalla maataloudellakin. Teollista tuotantoa kylällä ei ole harrastettu sitten 1930-luvun, jolloin siellä toimi lyhyen aikaa tervatehdas.


title: Kekkilä

text:
Ruotsin vallan aikaan Kekkilää pidettiin aatelisten ja suursukujen kohtaamispaikkana. Kekkilässä pidettiin joka vuosi papiston markkinat, jonne rahvaiden ei sallittu osallistua. Kekkilän merkitystä Ruotsin suurvallan kannalta ei voi väheksyä. Nousu suurvallaksi olisi rutiköyhälle valtiolle ollut mahdotonta ilman valtakunnan itäisen osan resursseja. Ja pienten markkinapaikkojen kuten Kekkilän olemassaolo vauhditti suunnattomasti kaupankäyntiä. Kun kauppiaita saapui kauempaakin oli mahdollista saada hankituksi sellaisia tuotteita, joiden takia olisi muutoin pitänyt matkustaa pitkiä matkoja valtakunnan ulkopuolelle.
Kekkilän kyläsuunnitelma 2004


title: Puhvelikutojat

text: Puhvelikutojat ("Bubalornis") on kutojien heimoon kuuluva varpuslintusuku. Puhvelikutojien sukuun kuuluu BirdLifen mukaan kaksi lajia.


title: Suomuotsakutojat

text: Suomuotsakutojat ("Sporopipes") on kutojien heimoon kuuluva varpuslintusuku. Suomuotsakutojien sukuun kuuluu BirdLifen mukaan kaksi lajia.


title: Nummijärvi (täsmennyssivu)

text: Nummijärvi voi tarkoittaa seuraavia:


title: Miljoonakutojat

text: Miljoonakutojat ("Quelea") on kutojien heimoon kuuluva varpuslintusuku. Miljoonakutojien sukuun kuuluu BirdLifen mukaan kolme Afrikassa elävää lajia. Suvun tunnetuin laji, miljoonakutoja, on nykyään todennäköisesti maailman runsaslukuisin lintulaji, pohjoisamerikkalaisen muuttokyyhkyn kuoltua sukupuuttoon 1900-luvun alussa.


title: Simo Vidgren

text:
Simo Vidgren (s. 18. maaliskuuta 1983 Kuopio) on suomalainen jääkiekkoilija. Hän pelasi kaudella 2008–2009 Leppävirran LeKi-75:ssä Suomi-sarjaa. Vidgren on pelannut SM-liigassa yhteensä 155 ottelua tehoin 16+18=34.
Vidgren on kuopiolaisen KalPan kasvatti. Hän pelasi ensimmäiset aikuisten pelinsä kasvattajaseurassaan kaudella 2001–2002 jolloin KalPa pelasi Mestiksessä. Kahden sen jälkeisen Mestis-kausien jälkeen Vidgren siirtyi Tampereen Ilvekseen, jossa voitti Jarmo Wasaman muistopalkinnon kauden parhaana tulokkaana. Vidgren palasi jääkiekon SM-liigaan nousseeseen KalPaan kesken kauden 2005–2006. Kauden 2007–2008 Vidgren pelasi Ranskassa, Diables Rouges de Briançonin riveissä.


title: Keijuahvenet

text: Keijuahvenet (Pseudochromidae) on ahvenkalojen heimo. Siihen kuuluu noin 20 sukua, jotka jaetaan neljään alaheimoon. Suurin suku on "Pseudochromis", johon kuuluu noin 50 lajia. Lajeja on yhteensä noin sata. Useimmat elävät trooppisissa merissä, jotkut murtovedessä, indopasifisella merialueella ja Punaisellamerellä. Joitakin lajeja pidetään meriakvaarioissa. Ne ovat pienehköjä ja värikkäitä, mutta usein reviiritietoisia ja melko aggressiivisia.


title: Michaela Conlin

text: Michaela Conlin (s. 9. kesäkuuta 1978 Allentown, Pennsylvania) on yhdysvaltalainen näyttelijä, joka tunnetaan televisiosarjasta Bones. Hän on esiintynyt urallaan televisiosarjoissa, kuten Kova laki, MDs ja Kunnian miehet. Lisäksi Conlinilla on ollut pieniä elokuvarooleja muun muassa Putkimiehen unelmassa ja Lumotussa.


title: Michaela Conlin

text: Hänellä on kiinalaisia sukujuuria äidin puolelta ja isän puolelta irlantilaisia sukujuuria. Hän on myös PETA:n kannattaja.


title: Kris Russell

text: Kris Russell (s. 2. toukokuuta 1987 Caroline, Alberta) on kanadalainen jääkiekkoilija, pelipaikaltaan puolustaja. Hän edustaa NHL-seura Dallas Starsia.


title: Kris Russell

text: Ennen ammattilaisuransa aloittamista Russell pelasi neljä kautta, vuodet 2003–2007, Medicine Hat Tigersissa juniorisarja WHL:ssä. Hän oli kolmella kaudella, 2004–2005, 2005–2006 ja 2006–2007, joukkueensa eniten pisteitä tehnyt puolustaja. Eniten pisteitä Russell teki viimeisellä juniorikaudellaan, jolla oli Tigersin paras pistemies tehtyään 59:ssä runkosarjaottelussa 69 tehopistettä, 32 maalia ja 37 syöttöpistettä. Kaikkiaan hän pelasi WHL:ssä 241 runkosarjaottelua, joissa hän teki 196 tehopistettä, 76 maalia ja 120 syöttöpistettä, ja 66 pudotuspeliottelua, joissa hän teki 39 tehopistettä, 13 maalia ja 26 syöttöpistettä.


title: Kris Russell

text: Vuosina 2004 ja 2007 Russell oli voittamassa WHL:n mestaruutta, President's Cupia (nykyiseltä nimeltään Ed Chynoweth Cup), ja hän sai WHL-vuosinaan myös useita henkilökohtaisia palkintoja. Vuonna 2007 hän sai Four Broncos Memorial Trophyn WHL:n vuoden pelaajana ja vuosina 2006 ja 2007 Bill Hunter Memorial Trophyn liigan parhaana puolustajana. Kerran, vuonna 2007, hänet nimettiin myös Canadian Hockey Leaguen parhaaksi puolustajaksi. Russell palkittiin myös hyvästä urheiluhengestä, vuosina 2005 ja 2006 WHL:n Brad Hornung Trophylla ja vuonna 2006 CHL Sportsman of the Year -palkinnolla.


title: Kris Russell

text: Columbus Blue Jackets varasi Russellin NHL:ään numerolla 67 kolmannella kierroksella. Hän aloitti ammattilaisuransa kaksi vuotta myöhemmin ja pelasi kauden 2007–2008 kokonaan Blue Jacketsin riveissä. Russell pelasi NHL-tulokaskaudellaan 67 runkosarjaottelua ja teki kymmenen tehopistettä, kaksi maalia ja kahdeksan syöttöpistettä. Ensimmäisen NHL-ottelunsa hän pelasi 10. lokakuuta 2007, jolloin Blue Jackets kohtasi vierasottelussa Dallas Starsin.


title: Kris Russell

text: Kaudella 2008–2009 Russell edusti Blue Jacketsia 66:ssa runkosarjaottelussa ja teki 21 tehopistettä, kaksi maalia ja 19 syöttöpistettä. Keväällä 2009 hän pelasi ensimmäiset NHL:n pudotuspeliottelunsa, neljä ottelua, joissa teki kaksi tehopistettä, maalin ja syöttöpisteen. Russell pelasi kauden 2008–2009 aikana myös 14 runkosarjaottelua AHL-liigan Syracuse Crunchissa ja teki niissä kahdeksan tehopistettä, kolme maalia ja viisi syöttöpistettä. Hän teki myös kahdella seuraavalla NHL-kaudella yli 20 tehopistettä.


title: Kris Russell

text: Russell edusti Columbusta marraskuuhun 2011 asti. Hän siirtyi kesken kauden 2011–2012 St. Louis Bluesiin pelaajakaupassa, jossa Blue Jackets sai vaihdossa puolustaja Nikita Nikitinin.


title: Kris Russell

text: Syyskuussa 2012 Russell teki aiemmin samassa kuussa alkaneen NHL:n työsulun ajan kestäneen sopimuksen SM-liigan Turun Palloseuran kanssa. Hän teki ensimmäisessä ottelussaan, ottelussa Helsingin IFK:ta vastaan, kaksi tehopistettä (1+1), mutta toinen, ottelu Espoo Bluesia vastaan, jäi häneltä kesken vain yhden vaihdon jälkeen ensimmäisessä ottelussa tulleen jalkavamman vuoksi. Hän lähti Blues-ottelun jälkeen Pohjois-Amerikkaan, mutta palasi Suomeen kaksi viikkoa myöhemmin vamman kuntoutuksen edettyä nopeasti.


title: Kris Russell

text: Heinäkuussa 2013 Russell siirtyi Calgary Flamesiin, joka antoi St. Louisille vaihdossa viidennen kierroksen varausvuoron .


title: Kris Russell

text:
Russell on edustanut Kanadan jääkiekkomaajoukkuetta kaksissa aikuisten arvokilpailuissa, maailmanmestaruuskilpailuissa vuosina 2010 ja 2012. Hän pelasi vuoden 2010 turnauksessa seitsemän ottelua tehopistein 1+3=4 ja vuoden 2012 turnauksessa neljä ottelua tehopistein 0+3=3. Russell on edustanut maataan myös kaksissa jääkiekon nuorten maailmanmestaruuskilpailuissa, 2006 ja 2007. Hän oli voittamassa molempina vuosina nuorten MM-kultaa.
Kris Russellilla on identtinen kaksoisveli Ryan, joka myös on ammattilaisjääkiekkoilija ja pelannut NHL:ssä. Veljesten isä Doug ”Shaky” Russell työskenteli aiemmin härkärodeon parissa, kunnes lopetti heidän syntymänsä jälkeen.


title: Pontresina

text: Pontresina () on kunta Itä-Sveitsissä, Graubündenin kantonissa, Malojan alueella. Kunnassa oli vuoden 2014 lopussa 2 161 asukasta.


title: Pontresina

text: Pontresina sijaitsee Engadinin laaksossa, Innjoen sivujoen Flazin laaksossa. Suuri osa kunnan alueesta on korkeaa vuoristoa. Kylä sijaitsee noin 1 800 metrin korkeudessa. Paikkakunnan korkein paikka on Piz Bernina (4 049 m mpy.).


title: Pontresina

text: Ensimmäisten maininnat kaupungista ovat latinankielisissä lähteissä nimellä "Pontem sarasinam" (1137) ja "Ponte sarracino" (1303). Jotkut historioitsijat ovat kääntäneet nimen "Saraseenien sillaksi", ja ajattelevat sen kertovan arabien hyökkäyksistä alueelle.


title: Pontresina

text: Rhätische Bahnin (RhB) rautatie Sankt Moritzista Tiranoon, Berninan rautatie, kulkee Pontresinan kautta. RhB:n toinen rata Samedanista päättyy Pontresinaan. Päätie 29 kulkee Pontresinasta Berninasolan yli Italiaan.


title: Pontresina

text: Pontresina on matkailukohde, mutta jää usein läheisen Sankt Moritzin varjoon. Matkailusesongin aikana siellä yöpyy kuitenkin keskimäärin 6 700 vierasta.


title: Pontresina

text: Kaupungin lähellä on kaksi Berninan Alppeihin kuuluvaa jäätikköä, Morteratsch ja Roseg. Diavolezzan ja Piz Lagalbin hiihtokeskukset sijaitsevat Pontresinassa. Muottas Muraglin hiihtokeskus sijaitsee Samedanin puolella, Pontresinan pohjoispuolella.


title: Rainer Forss

text: Rainer Uolevi Forss (s. 20. lokakuuta 1930 Turku) on suomalainen entinen jalkapalloilija, jalkapallovalmentaja ja jääkiekkoilija.


title: Rainer Forss

text: Hyökkääjänä pelannut Forss aloitti uransa Turun Pyrkivässä 10-vuotiaana. Hän nousi siihen aikaan Suomisarjassa pelanneen Pyrkivän edustusjoukkueeseen 1949. Pyrkivä nousi pääsarjatasolle 1952 ja voitti Suomen mestaruuden 1954. Forss pelasi mestaruuden jälkeen Pyrkivässä vielä yhden kauden kunnes siirtyi Suomisarjan Turun Tovereihin, jossa hän pelasi 1956–1957 ja 1960–1963. Välissä Forss käväisi kahden kauden verran Turun Weikoissa. Uransa lopussa hän pelasi vielä kauden Pargas IF:ssä ja kaksi Turun Palloseurassa. Pitkän pelaajauransa aikana Forss pelasi ainoastaan viisi kautta pääsarjatasolla, jossa hänelle kertyi 89 ottelua ja 52 maalia. Forss voitti SM-sarjan maalikuninkuuden kaudella 1953 15 maalilla.


title: Rainer Forss

text: Rainer Forss pelasi maajoukkueessa vuosina 1951–1961 yhteensä 18 A-maaottelua. Hyökkääjänä roolin ohella hän pelasi välillä myös topparina ja laitapuolustajana.


title: Rainer Forss

text: Pelaajauran jälkeen Forss toimi pitkään valmentajana. Hän aloitti Turun Palloseuran valmentajana 1965 ollessaan vielä myös seuran pelaaja. Forss luotsasi TPS:n mestariksi 1968. TPS:n lisäksi hän on valmentanut Turun Pyrkivää, Pallo-Iiroja ja Salon Palloilijoita.


title: Rainer Forss

text: Jalkapallon lisäksi Forss on pelannut jääkiekkoa Turun Pyrkivän SM-sarjajoukkueessa 1951-53 yhteensä 5 sarjaottelua.


title: Rainer Forss

text: Rainer Forssin poika, Tero Forss, on myös entinen pääsarjatason jalkapalloilija.


title: Piispat

text: Piispat ("Euplectes") on kutojien heimoon kuuluva varpuslintusuku. Piispojen sukuun kuuluu BirdLifen mukaan seitsemäntoista lajia.


title: MiKTeX

text: MiKTeX on Christian Chenkin luoma TeX-ohjelmisto Windowsille. MiKTeX sisältää TeX/LaTeX-dokumenttien luomiseen ja muokkaamiseen tarvittavat oleellisimmat komponentit (mm. LaTeX, TeX, YAP, fontteja, makropaketteja), mutta ei kuitenkaan tekstieditoria. Asennusohjelma asentaa TeXworks-editorin automaattisesti.


title: MiKTeX

text: MiKTeX on toteutettu siten, että sillä on helppo ladata ja asentaa uusia komponentteja ja makropaketteja. Esimerkiksi jos käyttäjä on lisännyt LaTeX-dokumenttiinsa koodinpätkän, joka tarvitsee toimiakseen makropaketin, jota ei vielä ole, MiKTeX kysyy automaattisesti, ladataanko se Internetistä.


title: MiKTeX

text: MiKTeXin kanssa yhteensopivia LaTeX-dokumenttien käsittelyyn tarkoitettuja TeX-editoreja ovat mm.


title: Ami Suzuki

text: Ami Suzuki (鈴木亜美 , Suzuki Ami, s. 9. helmikuuta 1982) on japanilainen naislaulaja, lauluntekijä, näyttelijä ja tanssija. Hän on kotoisin Zamasta, Kanagawasta, Japanista.


title: Ami Suzuki

text: Jo lukiolaisena Suzuki osallistui Sony Music Japanin järjestämään "Asayan"-kykyjenetsintäkilpailuun, jonka voittajalle oli luvassa sopimus Sony Musicin kanssa. Ohjelmasta tuli hyvin suosittu ja katsojaluvut kasvoivat kasvamistaan kisan edetessä. Viisi tyttöä 13 500 kilpailijasta pääsi finaaliin, jonka Suzuki voitti 802 157 puhelinäänen turvin. Hän oli tuolloin vasta 15 vuoden ikäinen.


title: Ami Suzuki

text: Suzukista tuli 1990-luvun lopulla eräs Japanin suosituimmista naislaulajista ja julkisuuden lemmikki. Vuonna 2000 hän joutui kuitenkin sopimuskiistoihin agenttinsa kanssa. Vuonna 2005 hän teki sopimuksen Avex Trax -yhtiön kanssa ja julkaisi tanssikappaleen "Delightful", joka ylsi Japanin Oricon-listan kolmannelle sijalle. Hänen nykyinen musiikkinsa, joka on lähinnä elektronista, on tyyliltään huomattavan erilaista kuin mitä hän teki uransa alussa.


title: Ami Suzuki

text:
Sony studioalbumit
Sony kokoelma-albumit
Avex studioalbumit
Avex remix-albumit


title: Ami Suzuki

text: DVD


title: Ami Suzuki

text: Kirjat


title: Ami Suzuki

text: Elokuvat


title: Ami Suzuki

text: TV


title: Nummijärvi (Salo)

text: Nummijärvi (myös Kerkolanjärvi) on järvi Salon ja Someron rajalla. Laskujoeton pieni, syvä ja kirkasvetinen harjujärvi sijaitsee Koskelta alkavan ja Kiikalaan jatkuvan harjujakson laajentumana muodostuneella Kerkolannummen harjualueella Salon, aiemmin Kuusjoen, ja Someron rajalla. Järven pinta-ala on 14 hehtaaria ja syvyydeksi mainitaan 36 metriä. Kalastoon kuuluvat ainakin hauki ja ahven. Järvestä 11 hehtaaria on Someron Kerkolan kylässä ja loput Salon puolella Kuusjoen Kuusjoenperän kylässä.


title: Nummijärvi (Salo)

text: Järven rannalla on runsaasti kesämökkejä ja sekä Someron kaupungin että entisen Kuusjoen kunnan perustamat uimarannat. Kuusjoen puoleisen uimarannan varustukseen kuuluvat kerhohuone ja kesäisin avoinna oleva Nummijärven sauna, Someron puoleisella uimarannalla on hyppytorni. Järven läheisyydessä sijaitsee Somerolaisen Kerkolan pienviljelijäyhdistyksen kokoontumis- ja saunarakennus Mäntypirtti. Sen luona on talvisin Someron kaupungin ylläpitämä kuntolatu. Lähellä järveä Someron puolella on ollut yksityinen tenniskenttä, jossa koskelaisen urheiluseura Kosken kaiun tennisjaosto on järjestänyt kilpailuja. Kauas näkyvänä maamerkkinä oli ennen Yleisradion linkkitorni lähellä Someron kaupungin uimarantaa. Torni purettiin kaatamalla se räjäyttäen lokakuussa 2017.


title: Turun Koroisten kirkko

text: Turun Koroisten kirkko eli Koroisten piispankirkko oli Turussa Koroistenniemellä sijainnut keskiaikainen kivikirkko. Nykyisin kirkosta on jäljellä vain runkohuoneen ja kuoriosan perustukset. Piispanistuin siirrettiin Nousiaisista Koroisiin vuonna 1229. Niemeä ympäröimään rakennettiin puolustusvarustukset, ja kirkkorakennuksen lisäksi siellä sijaitsi piispan linnoitettu asunto. Paikalla ollut kirkko säilyi toiminnassa vielä piispanistuimen Turkuun siirtämisen jälkeenkin vuoteen 1396, jolloin vitaaliveljet hävittivät niemen. Tämän jälkeen pitäjän kirkoksi rakennettiin Maarian kirkko.


title: Turun Koroisten kirkko

text: Koroistenniemen piispanistuimen siirtoa edeltävä historia tunnetaan huonosti. Niemeltä on kuitenkin muutama rautakauden loppuun tai keskiajan alkuun ajoittuva löytö. Varsinaiset historiallisen ajan löydöt alkavat sen sijaan esiintyä paikalla 1100-luvun lopusta alkaen. Näihin löytöihin kuuluu kymmeniä Knuut Eerikinpojan aikaisia rahoja vuosilta 1167–1195. Niemellä onkin ajateltu sijainneen kauppapaikka ennen hengellisen keskuksen siirtymistä sinne.


title: Turun Koroisten kirkko

text: Tuomas-piispan anottua paavilta piispanistuimen siirtoa Nousiaisista Koroisiin aloitettiin paikalla 1230-luvulla hirsisen piispankirkon rakentaminen. Kaivauksissa löytyneiden palojälkien perusteella tämä kirkko paloi mahdollisesti vain parinkymmenen vuoden kuluttua valmistumisen jälkeen. Tilalle rakennettiin uusi lamasalvottu puukirkko ehkä 1200-luvun puolivälissä. Tämän kirkon perustukset ovat yhä näkyvissä nykyään.


title: Turun Koroisten kirkko

text: Hirsisen kirkon kirkon jäännösten itäseinää vasten on löytynyt kolmen kiviseinän perustukset, jotka saattoivat kuulua vuosien 1266 ja 1286 välillä rakennettuun tiilestä muurattuun kuorirakennukseen. Juhani Rinne arvelee tämän kuorirakennuksen olleen muodoltaan tornimainen, osittain koska vermlantilainen ylioppilas Petrus Gyllenius kertoi vuonna 1653 vierailleensa niemen keskellä seisoneessa tornissa. On kuitenkin myös mahdollista, että perustukset ovat jäänne 1400-luvun jälkipuoliskolla tai 1500-luvun alussa rakennetusta muistokappelista. Tästä perustuksesta on löytynyt ilmeisesti piispa Catilluksen tiilistä ladottu hauta sekä viiden Räntämäen kirkkoherran hauta. Catilluksen lisäksi myös piispat Bero ja Ragvald ovat saaneet kirkosta hautapaikkansa. Kirkon runkohuoneen mitat ovat olleet 14×27,5 m ja kuorihuoneen 12×12,5 m.


title: Turun Koroisten kirkko

text: Noin vuonna 1300 piispanistuin siirrettiin Turun tuomiokirkkoon, mutta tämän jälkeen kirkollinen hallinto palasi paikalle mahdollisesti väliaikaisesti novgorodilaisten hävitettyä tuomiokirkon vuonna 1318. Kirkollinen toiminta Koroistenniemellä jatkui katkeamattomasti vuoteen 1396, jolloin vitaaliveljet hävittivät koko Turun seutua ja tuhosivat Koroistenniemen. Tämän jälkeen kirkkoa ei enää korjattu, vaan uusi Pyhälle Dionysiukselle pyhitetty kirkko (Maarian kirkko) rakennettiin Räntämäkeen. Koroisten kirkon hylkäämistä seurasi Koroisten muuttuminen ensin Turun piispojen palkkatilaksi ja 1600-luvulla lampuodiksi. Myöhemmin, kun alue otettiin peltoviljelyyn, hävitettiin kaikki maan yläpuoliset keskiaikaiset rakenteet. 1800-luvun lopulla kerätyn perimätiedon mukaan kirkon rauniot tekivät viljelystä aluksi vaikeaa niemen ollessa kuin "kivipöytä". Kertoman mukaan maasta nousi myös "samanlaisia vaaleita kivilaakoja kuin on Tuomiokirkon lattialla", todennäköisesti hautakiviä.


title: Turun Koroisten kirkko

text: Kiinteästi kirkon yhteydessä oli sen pohjoispuolinen hautausmaa. Kirkon sisä- ja ulkopuolelta on löydetty yhteensä yli 300 hautaa. Hautausmaan alla kulkee keskiaikainen kivetty vesijohto, joka on johtanut kosteutta pois kirkkorakennuksesta.


title: Turun Koroisten kirkko

text: Kirkon ympärillä on Rinteen mukaan sijainnut erilaisia kevyempiä kirkolliseen hallintoon liittyneitä rakennuksia, kuten tuomiokapitulin talo. Nykyään näkyvimmät rakennusjäänteet ovat kirkonpohjan ohella kahden muuratun neliskulmaisen kivirakennuksen perustukset niemen etelärinteessä. Rakennukset ovat yhdessä muodostaneet piispanlinnan, jonka sijoittuminen niemen avoimelle sivulle on tukenut paikan puolustamista. Koko Koroisten niemeä on idässä rajannut maavalli ja sen takana oleva vallihauta, jotka oli vielä tehostettu puisella suojamuurilla. Rakenne muistuttaa samanaikaista Hakoisten linnavuoren kuivaa vallihautaa.


title: Turun Koroisten kirkko

text: Piispanlinnan torni on historiallisten lähteitten mukaan ollut mahdollisesti olemassa vielä 1600-luvulla, jolloin Gyllenius kirjoitti päiväkirjaansa Koroistenniemellä olleesta tornista. Gylleniuksen mukaan tornin ajateltiin olleen piispan asuntona. Tieto piispanlinnasta säilyi myös paikallisessa perimätiedossa, jonka mukaan linna olisi ollut kolmikerroksinen torni, joka myöhemmin kaatui Aurajokeen. Arkeologisen todistusaineiston, erityisesti toisen kivirakennuksen perustusten kallistuman on tulkittu olevan yhteneväistä tornia koskevan perimätiedon kanssa.


title: Turun Koroisten kirkko

text: Hjalmar Appelgren ja tämän jälkeen maisteri Juhani Rinne suorittivat Koroistenniemellä laajoja arkeologisia kaivauksia vuosina 1898–1902.


title: Joel Bakan

text: Joel Conrad Bakan (s. 1959 Lansing, Michigan) on kanadalainen asianajaja ja kirjailija. Hän on oikeustieteen professori University of British Columbiassa. Bakanin teos "Yhtiö: Sairaalloinen voiton ja vallan tavoittelu" (2004) on käännetty useille kielille. Kirjan pohjalta on tehty palkintoja voittanut dokumenttielokuva.


title: Marit Allen

text: Marit Allen (17. syyskuuta 1941 – 26. marraskuuta 2007) oli brittiläinen muotitoimittaja ja elokuvapukusuunnittelija. Yli 30 vuotta kestäneellä urallaan hän suunnitteli pukuja esimerkiksi elokuviin "Pieni kauhukauppa", "Herrasmieshuijarit", "Dead Man", "Rakkautta koleran aikaan" ja "Pariisin varpunen – Edith Piaf".


title: Marit Allen

text: Allenin ura muodin parissa alkoi vuonna 1961, kun hän pääsi harjoittelijaksi Queen-lehteen. Vuonna 1963 hän siirtyi Ison-Britannian Vogueen, jossa hän toimi kymmenen vuoden ajan. Ohjaaja Nicolas Roeg suostutteli Allenin mukaan elokuviin ja hän toimikin muutamissa Roegin elokuvissa puvustajana. Hän teki yhteistyötä myös taiwanilaisen elokuvaohjaajan Ang Leen kanssa, ja Allen toimi pukusuunnittelijana Leen ohjaamissa elokuvissa "Paholaisen satulassa", "Hulk" ja "Brokeback Mountain".


title: Marit Allen

text: Allen menehtyi 66-vuotiaana aivoaneurysmaan Sydneyssä, Australiassa.


title: Aggregat-rakettisarja

text: Aggregat-rakettisarja oli erä raketteja, joita suunniteltiin ja rakennettiin natsi-Saksan armeijassa vuosina 1933–1945. Suunnitelmiin kuului kymmenen A-rakettia/-ohjusta. Sen onnistunein ja tunnetuin malli oli A4, eli tunnetummalta nimeltään V2.


title: Aggregat-rakettisarja

text: A1 oli sarjan ensimmäinen yksilö. Sen suunnitteli Wernher von Braun vuonna 1933 ollessaan Walter Dornbergerin johtamassa Kummersdorfissa, Wehrmachtin tutkimusryhmässä. Raketti oli 1,4 metriä korkea ja sen lentoonlähtömassa oli 150 kiloa. Moottorina toimi Arthur Rudolphin suunnittelema, alkoholia ja nestemäistä happea käyttävä, 3 kN noston antava moottori. Raketin vakauttamiseen suunniteltiin käytettävän nokassa olevaa raskasta pyörivää rengasta, mutta tämän epäiltiin aiheuttavan ongelmia nestemäisten ajoaineiden kanssa. Vaikka moottorin testaus olikin onnistunut, ensimmäisellä testilennolla raketti räjähti laukaisujalustalleen. Kun todettiin että malli oli epäluotettava, luovuttiin myöhemmistä testeistä ja päätettiin siirtyä kehittelemään mallia A2.


title: Aggregat-rakettisarja

text: Von Braun suunnitteli niin ikään A2:n.


title: Aggregat-rakettisarja

text: Pituutta raketilla oli 1,6 metriä ja nostovoimaa 3 kN, jonka antoi samankaltainen alkoholilla ja nestemäisellä hapella toimiva moottori kuin A1:ssä. Erona A1:een, A2:n vakautti raketin keskelle polttoainetankkien väliin sijoitettu gyroskooppi, joka teki raketista vakaamman kuin A1. Raketti painoi tyhjänä 72 kiloa ja lentopaino oli 107 kiloa. Ensimmäiset testilennot tehtiin Kummersdorfissa joulukuussa 1934.


title: Aggregat-rakettisarja

text: Pituutensa ja nostovoiman synnyttämien aineidensa puolesta A2 muistutti ulkoisesti A1:tä. Kaksi A2:ta rakennettiin täysin valmiiksi, ja ne laukaisi armeija sotilasjohdon läsnä ollessa Borkunin saarella Pohjanmerellä 19. ja 20. joulukuuta 1934, ja ne saavuttivat 2,2 ja 3,5 km:n korkeuden. Raketit oli nimetty Wilhelm Buschin sarjakuvan mukaan Maxiksi ja Moritziksi.


title: Aggregat-rakettisarja

text: A3 laukaistiin 4. joulukuuta 1937, ja sen tarkoitus oli testata A4:ään tulevia osia. Tämän lisäksi tehtiin vain kolme muuta koelaukaisua, joista kaikki olivat epäonnistuneita.


title: Aggregat-rakettisarja

text: Viimeisessä laukaisussa 11. joulukuuta 1937 ongelma oli tyypillinen: moottori sammui kesken nousun, ja raketti tuhoutui pudotessaan maahan laskuvarjon jäätyä avautumatta. Kaikki epäonnistumiset johtuivat moottorin inertiaalivoiman suojamekanismin puutteellisuuksista.


title: Aggregat-rakettisarja

text: Viimeisen laukaisun jälkeen A3 hylättiin, ja täydellinen uudelleensuunnittelu aloitettiin, jotta saataisiin luotua A5 ja jotta saataisiin jatkettua tarkempia tutkimuksia A4:n parissa.


title: Aggregat-rakettisarja

text: A4 oli loppuun asti suunniteltu malli, ja se pystyi lentämään 175 km:n päähän lakikorkeuden ollessa 80 km. Raketin hyötykuorma oli noin 1000 kg. Eri A4-versiot olivat ensimmäisiä ballistisia ohjuksia sekä ensimmäisiä aktiivisesti sodankäynnissä mukana olleita koneita, jotka saavuttivat avaruuden.


title: Aggregat-rakettisarja

text: Tämän edistyksen A3:sta oli mahdollistanut Walther Thielin täysin uudelleensuunnittelema rakettimoottori, joka tunnettiin A5:nä. Kun kävi ilmeiseksi, että Wernher von Braunin kehittämät laitteet alkoivat soveltua sodankäyntiin, siirsi Walter Dornberger tutkijaryhmän Kummersdorfista Peenemündeen, Usedomin saarelle Saksan Itämeren-rannikolle, jotta kokeet saataisiin paremmin salattua ja tutkimuksille riittävät tilat. A4 oli täysin luotettava, ja vuoteen 1941 mennessä tutkijaryhmä oli laukaissut 70 A5-rakettia. Ensimmäinen A4 laukaistiin marraskuussa 1942. Raketti lensi noin 1,6 km:n matkan ja tuhoutui osuessaan veteen. Seuraava laukaisu ylsi 11 km:n päähän ennen räjähtämistään. Kolmas raketti laukaistiin 3. lokakuuta 1942, ja se toimi edeltäjänsä tavoin. Se lensi 193 km:n päähän, ja se saavutti 80 kilometrin lakikorkeuden.


title: Aggregat-rakettisarja

text: Tuotanto aloitettiin 1943, ja raketti tunnettiin nimellä Vergeltungswaffe 2 () tai lyhyemmin V-2, Joseph Goebbelsin propagandaministeriön suunnitelmien mukaisesti. Liittoutuneet olivat saaneet aseesta jo vihiä Puolan vastarinnalta, joka oli nähnyt koelaukaisun Bliznassa Puolassa, ja tekniset tiedot oli saatu hankittua Yhdistyneen kuningaskunnan tiedustelupalvelulle operaatio Most III:ssa.


title: Aggregat-rakettisarja

text: Amerika-ohjelman aikana saksalaiset koettivat kehittää ensimmäisen sukellusveneestä laukaistavan ballistisen ohjuksen (SLBMs) amerikkalaisten kohteiden (kuten New Yorkin) pommittamiseen. SLBM-tarkoitettujen A4-rakettien testaus tapahtui sukellusveneen hinaamista laukaisualustoista.


title: Aggregat-rakettisarja

text: Näiden vedenalaisia laukaisualustoja kutsuttiin Lafferentz-koteloiksi Bodo Lafferentzin mukaan. Yksi tällainen 300 tonnia painava koekappale rakennettiin ja sitä kokeiltiin Baltiassa U-1053-sukellusveneen hinaamana. Alus katosi kokeiden aikana Bergenissä joulukuussa 1945.


title: Aggregat-rakettisarja

text: Neuvostoliittolaiset joukot kaappasivat kolme Vulcan telakalla Stettinissä rakennettua 500 tonnin koteloa. U-1053-sukellusveneen hinaamia Lafferentz-koteloita ei löydetty sodan jälkeen.


title: Aggregat-rakettisarja

text: Kesällä 1939 Kuet Patt Peenemünden Suunnittelutoimistosta ehdotti siipien lisäämistä, jotta raketin vauhtia ja kantomatkaa saataisiin lisätyksi aerodynaamisen nosteen kantamana. Hänen ehdotukseensa kuului myös Flossengeschoss (). Walter Dornberger hyödynsi näitä kahta suunnitelmassaan ”Amerika Raketesta”, jonka hän esitteli muistiossaan Adolf Hitlerille 31. kesäkuuta 1940.


title: Aggregat-rakettisarja

text: A4b oli oikeastaan kaksivaiheinen A10/A9-raketti. Kun A9:n kehitysohjelman rahoitusta vähennettiin lokakuussa 1942, von Braun ehdotti siivellisen ”A-4 Batard” ("äpärä") rakentamista 10. lokakuuta 1944, ja näin A-4b:n todellinen kehitys ja tuotanto aloitettiin. Omaksuen A4b suunnitteleman naamioinnin tämä aivan uusi suunnitelma rahoitettiin A4:ään tarkoitetuilla varoilla. A-4b-raketteja laukaistiin tammikuussa 1944.


title: Aggregat-rakettisarja

text: A5 oli 5,825 metriä pitkä raketti, jonka halkaisija oli 0,78 metriä ja kantokyky 900 kg, ja jonka moottori tuotti 15 kN nostovoiman. Menoaineena toimi alkoholin ja nestemäisen hapen seos. Ensimmäinen laukaisu tapahtui kesällä 1938 Greifswaldissa Oien saaressa. Ensimmäinen onnistunut lento tapahtui lokakuussa 1939, jolloin siinä kokeiltiin A4 käytettävää ohjainjärjestelmää. A5 saavutti 12 kilometrin lakikorkeuden. A5 pystyttiin hyödyntämään useaan kertaan.


title: Aggregat-rakettisarja

text: A6 oli von Braunin vuoden 1940 alussa tekemä ehdotus uudeksi aseena käytettäväksi raketiksi. A6 olisi ollut paranneltu malli A4b:stä, ja siinä oli tarkoitus käyttää menoaineena typpihapon ja kerosiinin sekoitusta, jolla saavutettaisiin pidempi kantama kuin A4:llä. Suunnitelma ei ollut realistinen ottaen huomioon sodan sen hetkisen kulun. Raketin nostovoima olisi ollut noin 123 kN, siipien kärkiväli 6,3 m ja kokonaispituus 15,75 m.


title: Aggregat-rakettisarja

text: Joidenkin lähteiden mukaan A6:ta suunniteltiin miehitetyksi, tiedusteluun käytettäväksi raketiksi, joka olisi voinut palata ja laskeutua kiitotielle.


title: Aggregat-rakettisarja

text: A7 oli siivellinen malli, jota ei koskaan saatu täysin valmiiksi. Sitä kehitettiin Peenemündessä vuosien 1940–1943 välillä natsi-Saksan merivoimille, Kriegsmarinelle. A7 vastasi A5:tä, mutta sen siipien pinta-ala oli suurempi, 1,621 m², jotta saataisiin kone liitämään pidemmälle. Vain kahta, motorisoimatonta, rakettia kokeiltiin niiden lento-ominaisuuksien selvittämiseksi. Valmiin laitteen nostovoima olisi ollut 15 kN ja lähtöpaino 1 tonni. Leveyttä koneella oli 0,38 m ja pituutta 5,91 m.


title: Aggregat-rakettisarja

text: A8:aa valmistettiin Peenemündessä, mutta sitä ei koskaan viimeistelty vaan kehittely lopetettiin 1944 sodan kulun takia. A8:lla olisi ollut 340 kN työntövoima, lentokuorma olisi ollut 22,37 tonnia, leveys 0,78 m ja korkeus 17 m.


title: Aggregat-rakettisarja

text: A8:ssa suunniteltiin käytettäväksi varastoitavia polttoaineita kuten typpihappoa ja dieseliä. Polttoainepumpun vetyperoksidi olisi voitu korvata typellä paineistetuilla polttoainetankeilla tai pakokaasuja kierrättävällä pumpulla.


title: Aggregat-rakettisarja

text: Kehitystyötä olisi voitu jatkaa siten, että A8:sta olisi voitu kehittää sukellusveneen perässä hinattavasta Lafferenzen kotelosta laukaistava malli, jolla olisi voitu iskeä New Yorkiin 1 111 kilometrin päästä mereltä.


title: Aggregat-rakettisarja

text: "Amerika"-ohjelman aikana, SLBM (sukellusveneestä laukaistava ohjus) ja Amerika Bomberin (pommikone) ohessa, koetettiin kehittää ensimmäistä pitkän kantaman mannertenvälistä (IRBM) A9/A10-rakettia koillisten pohjoisamerikkalaisten kohteiden kuten New Yorkin pommittamiseen. Työt 100 tonnia painavan, 41 metriä korkean, kaksivaiheisen A9/A10 ”Amerikarakete” () ympärillä alkoivat kesällä 1940, keskeytyen lokakuussa 1942 ja jatkuen syyskuussa 1944. A9:n ja A9/A10:n kokeilua varten rakennettiin Peenemündeen ”Testausalusta VII”. Jotta raketin räjähdekuorma saatiin maksimoitua piti etäisyyden kohteeseen, koilliseen Pohjois-Amerikkaan, olla mahdollisimman lyhyt. Tämän vuoksi laukaisualusta suunniteltiin sijoitettavaksi läntiseen Espanjaan tai Ranskaan. Mannertenvälisen (IRBM) A9/A10-raketin arvioitu kantama oli 4 100–5 000 kilometriä, ja kokonaislentoaika 35 minuuttia. Raketin ohjauksesta olisi vastannut ensisijaisesti radio-ohjaus, toissijaisesti lentäjä. "Elster"-operaation epäonnistuttua marraskuussa 1944 saksalaiset suunnittelivat asentavansa Empire State Buildingin pilvenpiirtäjään radiolähettimen, jota olisi voitu käyttää radiomajakkana.


title: Aggregat-rakettisarja

text: A9 oli toinen, ylempi vaihe mannertenvälisestä yhdistelmäohjuksesta A9/A10. Se oli paranneltu versio A4:stä, kuten A9 oli A4b:stä. A9 pystyttiin laukaisemaan itsenäisesti tai yhdistettynä A10:een.


title: Aggregat-rakettisarja

text: A10:n oli tarkoitus olla A9/A10-yhdistelmäohjuksen ensimmäinen vaihe, joka kiihdyttää A9:ää niin, että sen kantama kasvaisi mannerten väliseksi. "Testausalusta VII" Peenemündessa rakennettiin juuri A10:llä tehtäviä kokeita varten.


title: Aggregat-rakettisarja

text: A10 suunniteltiin läpimitaltaan 4,12 metriä leveäksi ja noin 20 metriä pitkäksi. Sen alkoholilla ja nestehapella toimivan moottorin tuottama nostovoima olisi ollut 2 300 kN, ja palamisaika 55 sekuntia.


title: Aggregat-rakettisarja

text: A10:stä oli olemassa muutama moottorivaihtoehto. Ensimmäisenä suunnitelmana oli rakentaa yksi yhtenäinen moottori, ja toisena yhdistää kuusi A4:n moottoria yhteen suureen palokammioon, josta liekki siirtyi yhteen suureen suuttimeen. Erääseen suunnitelmaan kuului viisi pienempää moottoria.


title: Aggregat-rakettisarja

text: A10:stä aiottiin uudelleen käytettävää siten, että erkaannuttuaan A9:stä se olisi laskeutunut mereen laskuvarjolla.


title: Aggregat-rakettisarja

text: A11:llä oli kahden aikaisemman mallin tavoin mahdollista laukaista satelliitteja. Sodan lopputulos kuitenkin keskeytti raketin kehittämisen.


title: Aggregat-rakettisarja

text: A11:n työntövoima olisi ollut 11,8 meganewtonia, halkaisija 8,10 metriä ja korkeus 25 metriä.


title: Aggregat-rakettisarja

text: A12 jäi suunnitteluasteelle. Sen arvioitu lentopaino olisi ollut 3 500 tonnia, työntövoima 100 meganewtonia, halkaisija 11 metriä ja pituus 33 metriä. A12 oli kaikin puolin samankaltainen kuin myöhemmät Saturn-raketit.


title: Poschiavo

text: Poschiavo (, saksaksi ja retoromaaniksi "Puschlav") on kunta Sveitsin Graubündenin kantonissa, Berninan alueella. Siellä on vajaat 4 000 asukasta.


title: Poschiavo

text: Kunnan keskustaajama sijaitsee noin kilometrin korkeudessa. Korkein kohta on Piz Palü -vuori, jonka korkeus on 3 900 metriä.


title: Poschiavo

text: Poschiavo sijaitsee Val Poschiavon laaksossa – yhdessä neljästä laaksosta, jossa virallinen kieli on sveitsinitalia. Engadiniin ja muualle Sveitsiin sieltä pääsee maanteitse Berninasolan kautta tai Berninan rautatietä pitkin Alp Grümin ja Ospizio Berninan kautta. Poschiavo on Rhätische Bahnin asemakaupunki, josta on junayhteys pohjoiseen, St. Moritziin sekä etelään, Italian Tiranoon.


title: Walter Laqueur

text: Walter Zeev Laqueur (26. toukokuuta 1921 Breslau, Saksa – 30. syyskuuta 2018) oli yhdysvaltalainen historioitsija ja poliittinen kommentaattori.


title: Walter Laqueur

text: Laqueur syntyi nykyisessä Wrocławissa Puolassa juutalaiseen perheeseen. Vuonna 1938 hän muutti Saksasta Palestiinan brittiläiseen mandaattiin. Hänen vanhempansa, jotka eivät voineet muuttaa, joutuivat holokaustin uhreiksi. Laqueur asui Palestiinassa ja Israelissa vuosina 1938–1953 ja sen jälkeen Yhdistyneessä kuningaskunnassa ja Yhdysvalloissa.


title: Walter Laqueur

text: Walter Laqueur on tutkinut 1900-luvun Euroopan historiaa. Hän on tunnettu kansallissosialismia, terrorismia ja antisemitismiä käsittelevistä teoksistaan.


title: Hakamaa

text: Hakamaa on metsä- tai niittymaalla oleva karjanlaidunnukseen käytetty, yleensä aidattu alue. Hakamaat ovat perinnebiotooppeja.


title: Hakamaa

text: Varsinaiset hakamaat ovat yleensä runsaskasvuisella metsä- tai niittymaalla olevia koivuvaltaisia, katajia tai muita pistäviä pensaita kasvavia alueita, joilla ruoho- ja heinäkasvillisuus on hyvin kehittynyt.


title: Hakamaa

text: Hakamaametsät ovat valoisia metsiä, jotka ovat yleensä syntyneet tavalliselle metsämaalle siellä tapahtuneen laidunnuksen seurauksena. Karja on voinut aiheuttaa vaurioita puustolle. Puut ovat usein karjan pureksimia ja runsasoksaisia ja epämuotoisia. Hakamaametsissä on monia vaateliaita kasvi- ja hyönteislajeja.


title: Carol Huynh

text: Carol Huynh (s. 16. marraskuuta 1980 Hazelton, Brittiläinen Kolumbia) on kanadalainen naispainija ja olympiavoittaja.


title: Carol Huynh

text: Huynh voitti kultaa 48 kilogramman sarjassa Pekingin kesäolympialaisissa 2008. Finaalissa kaatui Japanin Chiharu Ichō. Mitalillaan Huynhista tuli kaikkien aikojen toinen kanadalainen naispainin olympiamitalisti: Tonya Verbeek oli voittanut hopeaa edellisissä, Ateenan olympialaisissa. Lontoon olympialaisissa 2012 hän sai samassa painoluokassa pronssia.


title: Carol Huynh

text: Huynhilla on myös neljä MM-mitalia, joista yksi hopeinen ja kolme pronssista. Pan-Amerikan kisoissa hän voitti kultaa 2007 ja 2011 ja Kansainyhteisön kisoissa 2010.


title: Carol Huynh

text: Huynhin vanhammat ovat kotoisin Aasiasta: hänen äitinsä syntyi Vietnamissa, mutta on etnisesti kiinalainen. Huynhin isä on taasen syntynyt Kiinassa, mutta muutti Vietnamiin kolmevuotiaana. Carol-tytär syntyi kuitenkin Kanadassa, jonne hänen vanhempansa olivat muuttaneet pakolaisina.


title: Tampereen vapaa-ajattelijat

text: Tampereen Vapaa-ajattelijat on Vapaa-ajattelijain liiton itsenäinen jäsenyhdistys. Yhdistys perustettiin vuonna 1945. Vuonna 2003 yhdistys aloitti eroakirkosta.fi-palvelun. Vuoden 2014 tammikuuhun mennessä palvelun kautta oli eronnut kirkosta 400 000 henkeä.


title: STS-6

text: STS-6 oli Nasan avaruussukkulaohjelman kuudes ja Challenger-sukkulan ensimmäinen lento. Lähtö viivästyi kaikkiaan kahdella kuukaudella. Sukkulan moottoreita jouduttiin irrottamaan ja korjaamaan polttoainevuodon takia, ja sukkulan rahtiruuma sekä sinne asennettava satelliitti oli huollettava voimakkaan myrskyn aiheuttaman kontaminaation seurauksena. Laukaisu tapahtui lopulta 4. huhtikuuta 1983 kello 18:30 UTC Kennedyn avaruuskeskuksesta. Lento päättyi laskeutumiseen 9. huhtikuuta kello 18:53 Edwardsin lentotukikohtaan.


title: STS-6

text: Challengerin komentaja lennolla oli Skylab-astronautti Paul J. Weitz. Ensimmäistä kertaa avaruuslennolla olivat lentäjä Karol J. Bobko sekä tehtäväspesialistit Donald H. Peterson ja Story Musgrave. Lennolla oli ensimmäistä kertaa käytössä kevennetyt kiinteän ajoaineen SRB-moottorit ja polttoainesäiliö. Hyötykuormana lennolla oli ensimmäinen avaruuslentojen tiedonsiirtoon tarkoitettu TDRS-satelliitti. Satelliitin irrotus onnistui, mutta sen geostationaariselle radalle viemiseksi tarkoitettu IUS-moottori ei toiminut, ja satelliitti jäi liian matalalle radalle. Myöhemmin radan korjaaminen kuitenkin onnistui satelliitin omilla moottoreilla, ja se saatiin käyttökuntoon tukemaan tulevia lentoja.


title: STS-6

text: Lennon aikana suoritettiin myös ensimmäinen avaruuskävely sukkulasta. Astronautit Peterson ja Musgrave tekivät 4 tunnin ja 17 minuutin mittaisen kävelyn, jonka aikana he kokeilivat EMU-avaruuspukujen toimintaa ja menetelmiä hätätilanteiden varalta.


title: Euroopan viimeiset päivät

text: Euroopan viimeiset päivät () on Walter Laqueurin vuonna 2007 ilmestynyt kirja. Kirjassaan Laqueur pyrkii tarkastelemaan sitä, miten suuri maahanmuutto Aasiasta, Afrikasta ja Lähi-idästä vaikuttaa Eurooppaan, jossa syntyvyys on laskussa. Hän väittää, että monet tämän kasvavan ihmisryhmän jäsenistä eivät ole halukkaita kotoutumaan osaksi eurooppalaisia yhteiskuntia.


title: Euroopan viimeiset päivät

text: Laqueurin mielestä suunnittelemattomat maahanmuuttopolitiikat yhdessä sisäpoliittisten ja yhteiskunnallisten ongelmien kanssa ovat vieneet Euroopan harhaan. Maahanmuuttajien omaehtoinen gettoistuminen on hänen mukaansa tuottanut yhteiskunnallista ja poliittista jakaantumista ja herättänyt kaunaa ja muukalaisvihamielisyyttä syntyperäisten eurooppalaisten keskuudessa. Nuorten työttömyys ja uskonnollinen tai aatteellinen halveksunta asuinmaata kohtaan on johtanut väkivaltaan, jota on nähty esimerkiksi Lontoon ja Madridin pommi-iskuissa ja Ranskan lähiöiden mellakoissa.


title: Euroopan viimeiset päivät

text: Laqueurin mielestä Euroopan painoarvo maailmanpolitiikassa ja taloudessa tulee heikkenemään, jos maanosan sisäinen heikkous jatkuu. Hänen mielestään Euroopan päättäjien tulisi pitää tiukassa hallinnassa kansanvaltaisia vapauksia hyväksikäyttävät ja vihaa levittävät saarnaajat. Hän myös katsoo, että on suunnattava toimia maahanmuuttajien kotouttamiseen, kouluttamiseen ja tuomiseen sosiaalipalvelujen käyttäjistä tuottavaan työhön.


title: Roberto Boninsegna

text: Roberto Boninsegna (s. 13. marraskuuta 1943, Mantova, Italia) on italialainen entinen jalkapalloilija. Suurimman osan urastaan Boninsegna edusti milanolaista Internazionalea, jossa saavutti yhden Italian mestaruuden 1971. Juventuksesessa hän voitti mestaruuden kahdesti – 1977 ja 1978. Hän myös onnistui maalinteossa Italian maajoukkueessa vuoden 1974 maailmanmestaruuskisoissa Brasiliaa vastaan. Hän pelasi myös yhden ottelun vuoden 1974 mestaruuskisoissa Puolaa vastaan.


title: Frank Churchill

text: Frank Churchill (20. lokakuuta 1901 Rumford, Maine – 14. toukokuuta 1942 Newhall, Kalifornia) oli yhdysvaltalainen elokuvasäveltäjä, joka työskenteli 1930- ja 1940-luvuilla Disneyn elokuvayhtiössä.


title: Frank Churchill

text: Churchill aloitti uransa 15-vuotiaana, kun hänet palkattiin pianistiksi elokuvateatteriin mykkäelokuvien säestäjäksi. Hän aloitti lääketieteen opiskelut Kalifornian yliopistossa, mutta lopetti kesken keskittyäkseen musiikkiin. Hän soitti pianoa Tijuanassa, Meksikossa ja Arizonan Tucsoninssa. Churchill palasi Hollywoodiin vuonna 1924 ja pääsi radiokanava KNX:ään säestäjäksi ja solistiksi. Hän pääsi joulukuussa 1930 The Walt Diney Studiosille, jossa hän sävelsi musiikkia yli 65 elokuvaan. Hän oli Oscar-ehdokkaana elokuvista "Lumikki ja seitsemän kääpiötä", "Dumbo" ja "Bambi". Hän voitti Oliver Wallacen ohella parhaan musiikin Oscar-palkinnon elokuvasta "Dumbo".


title: Frank Churchill

text: Churchill teki itsemurhan 40-vuotiaana.


title: Tirano

text: Tirano on kunta Pohjois-Italiassa, Valtellinan laaksossa, Addajoen varrella, Sondrion maakunnassa ja Lombardian alueella lähellä Sveitsin rajaa. Vuoden 2015 lopulla siellä oli 9 130 asukasta.


title: Tirano

text: Kunnassa on kaksi rautatieasemaa: toinen on yhteydessä Italian valtionrautateiden verkkoon, toinen on sveitsiläisen Rhätische Bahnin asema, josta alkaa Berninan rautatie ja jolta kulkee matkailijoita hiihtämään Alpeille, Graubündenin hiihtokeskuksiin.


title: Palatsin hiljaisuus

text: Palatsin hiljaisuus ("Samt el qusur") on tunisialaisen Moufida Tlatlin ohjaama elokuva vuodelta 1994. Se on hänen ensimmäinen pitkä ohjaustyönsä ja käsittelee aiheinaan itsenäistymistä ja vapaustaistelua länsimaiden arvostelun ohella, mitkä ovatkin olleet tyypillisiä teemoja kolonisaation jälkeisellä aikakaudella valmistetuissa pohjoisafrikkalaisissa elokuvissa. "Palatsin hiljaisuudessa" siirtomaavallan hajoaminen esitetään nuoren palvelijanaisen näkökulmasta.


title: Reijo Nikkilä

text: Reijo Nikkilä (s. 22. joulukuuta 1939) on suomalainen toimittaja ja dokumentaristi. Hän toimi Yleisradion kirjeenvaihtajana Moskovassa, ja tuli tutuksi 1970- ja 1980-luvuilla radion uutislähetyksistä. Myöhemmin hän siirtyi televisioon ja on ohjannut dokumenttielokuvia. Nikkilä on julkaissut myös kirjoja, muun muassa suomalaisista sotavangeista Venäjällä.


title: Reijo Nikkilä

text: Nikkilä syntyi talvisodan aikana Kärkölässä. Hän siirtyi kansakoulusta oppikouluun, entiseen Kannaksen yhteislyseoon, joka oli siirretty sodan jälkeen Terijoelta Lahteen. Siellä hän aloitti venäjän opiskelun pitkänä kielenä. Vuonna 1958 hän aloitti opinnot Neuvostoliitossa, Leningradissa. Hän opiskeli venäjän kieltä ja kirjallisuutta UNESCOn stipendiaattina ryhmässä, johon hänen lisäkseen kuului mm. Mikko Niskanen.


title: Reijo Nikkilä

text: Vuonna 1966 Nikkilä aloitti työt kääntäjä- toimittajana Neuvostoliiton uutistoimisto TASSin Helsingin toimistossa, mutta jätti työnsä kahden vuoden kuluttua protestiksi Prahan kevään tapahtumille. Näitä tapahtumia hän myös dokumentoi ääninauhurin ja kameran avulla, koska sattui olemaan tuolloin Prahassa opintomatkalla . Suomeen palattuaan Nikkilä siirtyi Yleisradion palvelukseen. Äänekkään protestointinsa, mm. lehtiartikkeleiden, takia hän ei saanut useaan vuoteen viisumia Neuvostoliittoon eikä häntä nimitetty Moskovan kirjeenvaihtajaksi ennen kuin vasta vuonna 1977, mistä lähtien hän toimi kymmenen vuoden ajan Yleisradion Moskovan kirjeenvaihtajana.


title: Reijo Nikkilä

text: Nikkilä oli Suomen kommunistisen puolueen jäsen 1960-luvulta 1980-luvulle asti


title: Reijo Nikkilä

text: Vuonna 1987 Nikkilä siirtyi täysipäiväisesti tekemään dokumenttielokuvia niin ikään yleisradiolle. Hän ikuisti ja kuvasi monia ajankohtaisia tapahtumia, kuten vuonna 1991 elokuun vallankaappausyritystä vastaan nousseita kansalaisaktivisteja Moskovan kaduilla . Tästä materiaalista syntyi kansainvälistäkin huomiota saanut dokumentti elokuva Elokuun Vallankumous (The August Revolution). Nikkilä jatkoi runsaasti arvostusta saaneiden dokumenttielokuvien tekemistä Yleisradion Itäprojektissa. Venäläisen rock-musiikin harrastajien keskuudessa Nikkilä on tunnettu siitä, että vuonna 1987 hän tuli kuvanneeksi sittemmin supertähteyteen kohonneen rock-yhtye Kinon esiintymistä Moskovassa. Nauha on liki ainoa hyvälaatuinen kuvaus yhtyeestä ennen sen suursuosiota.


title: Reijo Nikkilä

text: Nikkilä on kirjoittanut lukuisia artikkeleita lähinnä Venäjään ja Neuvostoliittoon liittyen. Hän on myös toiminut kääntäjänä. Hänen käännöksensä Bratislavan miehitystä käsittelevästä slovakkikirjailija Ladislav Mňačkon teoksesta Siedma noc, Seitsemäs yö, julkaistiin vuonna 1968.


title: Reijo Nikkilä

text: Nikkilä jäi eläkkeelle vuonna 2001, mutta on jatkanut tutkimus- ja julkaisutoimintaansa sen jälkeenkin. Vuonna 2002 hän julkaisi yhdessä Teuvo Alavan ja Dmitry Frolovin kanssa kirjan "Rukiver! Suomalaiset sotavangit Neuvostoliitossa", joka jatkoi Nikkilän samasta aiheesta aiemmin tekemän tv-dokumentin herättämää keskustelua. Kirjassa julkaistiin 3 800 nimen matrikkeli suomalaista sotavangeista . Kirjan julkaisemisen jälkeenkin Nikkilä on osallistunut aiheeseen liittyvään tutkimukseen sekä matrikkelin päivittämiseen . Vuonna 2000 hän teki tv-dokumentin myös venäläisistä sotavangeista Suomessa .


title: Reijo Nikkilä

text: Nikkilä on myös näytellyt muutaman sivuosan muiden elokuvissa


title: Reijo Nikkilä

text: Nikkilä on saanut valtion tiedonjulkistamispalkinnon vuosina 1993 ja 2001.


title: Ladyhawke

text: Ladyhawke (oik. Phillipa ”Pip” Brown) on uusiseelantilainen indielaulaja, joka julkaisi samannimisen debyyttialbuminsa syyskuussa 2008. Hänet tunnetaan parhaiten singleistään "Paris Is Burning" ja "My Delirium". Hänellä on Aspergerin oireyhtymä.


title: Edwards Air Force Base

text: Edwards Air Force Base (IATA: EDW, ICAO: KEDW, FAA LID: EDW) on Yhdysvaltain ilmavoimien lentotukikohta Mojaven aavikolla Kaliforniassa.


title: Edwards Air Force Base

text:
Tukikohta sijaitsee Kernin ja Los Angelesin piirikuntien rajalla Antelope Valleyssa. Tukikohdassa sijaitsee Yhdysvaltain ilmavoimien tutkimusta ja koelentoja suorittava "Air Force Flight Test Center" (AFFTC), "412th Test Wing" ja ilmavoimien koelentokoulu "United States Air Force Test Pilot School".
Tukikohta oli avaruussukkuloiden varalaskupaikka. NASAn tutkimuskeskus "Dryden Flight Research Center" sijaitsee tukikohdan alueella.


title: Edwards Air Force Base

text: Chuck Yeager rikkoi äänivallin Bell X-1 -koneella tukikohdan alueella. Myös X-15-rakettilentokonetta on koelennetty tukikohdassa. Avaruussukkula suoritti myös ensimmäisen laskeutumisensa tukikohtaan.


title: Edwards Air Force Base

text: Edwards on ollut ilmavoimien tukikohta vuodesta 1933 nimellä Muroc Army Air Field. 8. joulukuuta 1949 tukikohta nimettiin koelentäjä Glen Edwardsin muistoksi Edwards Air Force Baseksi. Edwards kuoli tukikohdassa puolitoista vuotta aiemmin testatessaan ”lentävää siipeä” Northrop YB-49:ää.


title: Texniccenter

text: TeXnicCenter on vapaan lähdekoodin tekstieditori, joka on suunnattu erityisesti Latex-dokumenttien luomiseen Windows-käyttöjärjestelmässä. Texniccenter on kehitetty Miktexin käyttöliittymäksi , mutta se toimii myös TeX Live -ohjelmiston kanssa. Texniccenter osaa kääntää Latexia PDF:ksi, DVI:ksi ja PS:ksi. Valikoista löytyy komentokokoelma matemaattisia symboleita, yhtälöitä ja ympäristöjä. Lisäksi Texniccenter osaa luoda lähdeluettelon käyttämällä Bibtexiä.


title: Texniccenter

text: Ensimmäisen alfaversion Texniccenteristä kehitti Sven Wiegand vuonna 1999. Tähän asti uusin julkaistu versio on Joulukuussa 2008 ilmestynyt "1.0 Stable RC1".


title: Maira

text: Maira () oli kreikkalaisessa mytologiassa Ikarioksen, ensimmäisen attikalaisen viininviljelijän koira. Zeus muutti sen tähdeksi sen kuoleman jälkeen.


title: Maira

text: Ikarios sai surmansa, kun juopuneet paimenet kivittivät hänet kuoliaaksi. Paimenten selvittyä seuraavana päivänä he ymmärsivät tapahtuneen ja hautasivat Ikarioksen ruumiin. Hyginus tosin kertoo surman tapahtuneen nuijilla ja ruumiin jääneen hautaamatta. Ikarioksen tytär Erigone löysi Mairan avulla isänsä haudan, ja suruissaan tämän kohtalosta hirtti itsensä. Nonnoksen mukaan Maira kieltäytyi poistumasta haudalta ja nääntyi kuoliaaksi. Hyginuksen mukaan Maira syöksyi kaivoon.


title: Maira

text: Kaikki kolme, Ikarios, Erigone ja Maira, muutettiin tähdiksi heidän kuolemansa jälkeen. Mairasta tuli Sirius, joskin Hyginus mainisee Mairan alkuperäksi myös Procyonin kohdalla.


title: David Navarro

text: David Navarro Pedrós (s. 25. toukokuuta 1980 Sagunto, Espanja) on espanjalainen jalkapalloilija. Hän edustaa Espanjan Primera Divisiónissa pelaavaa Levantea ja on pelipaikaltaan keskuspuolustaja.


title: David Navarro

text: Navarro on Valencian junioriakatemian kasvatti. Vuonna 2001 hän nousi edustusjoukkueeseen. Seuraavien kuuden kauden aikana Navarro ei saanut säännöllisesti peliaikaa, mutta oli mukana voittamassa muun muassa kahta pääsarjamestaruutta vuosina 2002 ja 2004. Euroopan kentillä hän onnistui maalinteossa 26. helmikuuta 2004 turkkilaista Beşiktaşia vastaan. Valencia eteni aina finaaliin asti vuoden 2004 UEFA Cupissa, ja kohtasi siellä Marseillen. Finaali päättyi Valencian 2–0-voittoon.


title: David Navarro

text: 6. maaliskuuta 2007 Mestarien liigan kotiottelussa Internazionalen vastaan ottelun päätyttyä tasatulokseen 1–1 Navarro ryntäsi vaihdosta kentälle, jossa hän oli ollut koko pelin ajan. Ristiriitaa hänellä syntyi muun muassa Inter-pelaaja Nicolás Burdisson kanssa, jonka nenä murtui Navarron lyötyä häntä kasvoihin joukkuetovereiden estelyistä huolimatta. Tämän jälkeen Navarro pakeni joukkueen pukuhuoneeseen Julio Cruzin, Iván Córdoban ja Maiconin jahdatessa häntä. Myöhemmin vielä Inter-maalivahti Francesco Toldo kävi selvittelemässä tapahtunutta Valencian pukuhuoneessa.


title: David Navarro

text: 7. maaliskuuta 2007 UEFA syytti Valencia-pelaajia Navarroa ja Carlos Marchenaa sekä Inter-pelaajia Cruzia, Córdobaa ja Maiconia epäurheilijamaisesta käyttäytymisestä. Myöhemmin Navarro pahoitteli tekojaan ja esitti anteeksipyynnön Burdissolle.


title: David Navarro

text: 14. maaliskuuta 2007 UEFA:n tutkittua videolta ottelun tapahtumat, se rankaisi Navarroa kuuden kuukauden pelikielolla kaikista Euroopan sarjoista. Myöhemmin useiden valitusten jälkeen FIFA lievensi rangaistusta niin, että Navarro kykenee pelaamaan kansallisia pelejä ja maaotteluita. Näin hän pystyi pelaamaan vielä kauden 2006–2007 lopun otteluissa.


title: David Navarro

text: Kauden 2007–2008 Navarro pelasi lainalla Mallorcassa. Otteluita kaudella kertyi yhteensä 18. Heinäkuussa 2008 hän palasi Valenciaan, mutta hänet päätettiinkin lainata uudelleen vuoden sopimuksella Mallorcaan kaudeksi 2008–2009.


title: David Navarro

text: Kaudet 2009–2010 ja 2010–2011 Navarro pelasi jälleen Valenciassa, mutta kaudeksi 2011–2012 hän siirtyi sveitsiläiseen Neuchâtel Xamaxiin. Hän kuitenkin palasi kesken kauden Espanjaan, seuranaan tällä kertaa Levante.


title: Hirssivahanokka

text: Hirssivahanokka ("Estrilda nonnula") on keskisessä Afrikassa luonnonvaraisena elävä loistopeippoihin kuuluva varpuslintu. Lajia pidetään myös lemmikkieläimenä.


title: Hirssivahanokka

text: Kooltaan hirssivahanokka on noin 11–12 cm. Koiraan pää laki on musta. Selkä ja siivet ovat väritykseltään harmaat ja mustan tai tummanharmaan raidoittamat. Hirssivahanokan kupeet ja perä ovat tumman punaiset. Vatsa on valkoinen. Hirssivahanokkanaaras muistuttaa koirasta, mutta on hieman ruskehtavampi ja valkoisessa vatsassa on harmahtava vivahde. Nokan yläosa on vaaleanpuunainen ja alaosa musta. Metsävahanokka ("Estrilda atricapilla") muistuttaa ulkonäöltään hirssivahanokkaa, mutta on huomattavasti tummempi.


title: Hirssivahanokka

text: Hirssivahanokkaa tavataan Keski-Afrikasta päiväntasaajan alueelta. Hirssivahanokan elinympäristöä ovat metsien reunamat sekä viljellyt maat ja savannit.


title: Hirssivahanokka

text: Hirssivahanokat elävät suurina parvina. Laji pesii joko yksittäisinä pareina tai kolonioina. Pesä sijaitsee yleensä pensaassa tai puussa. Pesät rakennetaan ruohoista ja niissä on alhaalla usein lyhyt sisäänkäyntitunneli. Naaras munii neljästä kuuteen munaa, joita myös koiras hautoo. Hautominen kestää noin kymmenen päivää ja poikaset poistuvat pesästään noin kahdenkymmenen päivän kuluttua kuoriutumisestaan.


title: Hirssivahanokka

text: Hirssivahanokan ravinto koostuu kasvien siemenistä, erityisesti hirssistä. Lisäksi laji pyydystää lentäviä termiittejä ja voi syödä myös kukkien nuppuja sekä mettä.


title: Frank Robbins

text: Franklin ”Frank” Robbins (9. syyskuuta 1917 – 28. marraskuuta 1994) oli yhdysvaltalainen sarjakuvapiirtäjä ja -käsikirjoittaja. Hän piirsi ja käsikirjoitti muun muassa Batman, Kapteeni Amerikka, Daredevil, Detective Comics, Fear, Salama, Aaveajaja, House of Mystery, House of Secrets, Human Fly, Hyökkääjät, Weird War Tales, Power Man, Man from Atlantis ja The Shadow sarjakuvia.


title: Frank Robbins

text: Robbins loi vuonna 1944 Johnny Hazard -sarjakuvan, jonka tekemistä hän jatkoi vuoteen 1977 saakka.


title: Outokummun Seutu

text: Outokummun Seutu on Outokummun ja Polvijärven paikallislehti. Lehti ilmestyy torstaisin.


title: Outokummun Seutu

text: Päätoimittaja on Esa Nevalainen. Lehti kuuluu joensuulaiseen Pohjois-Karjalan Kirjapaino -konserniin, joka julkaisee Karjalaista sekä Karjalan Heiliä, Lieksan Lehteä, Pogostan Sanomia, Parikkalan-Rautjärven Sanomia, Pielisjokiseutua ja Ylä-Karjalaa.


title: Epäilyksen alaisena

text: Epäilyksen alaisena on Stephen Hopkinsin ohjaama jännityselokuva ja psykologinen trilleri, jonka pääosissa esiintyvät Gene Hackman sekä Morgan Freeman, jotka omilta osiltaan myös tuottivat elokuvan. Se on uusintaversio ranskalaisesta, vuoden 1981 elokuvasta "Garde à vue", joka taas perustuu John Wainwrightin 1970-luvun romaaniin "Brainwashed".


title: Epäilyksen alaisena

text: Kaksi nuorta tyttöä on raa'asti murhattu ja raiskattu Puerto Ricossa, San Juanissa. Merkittävä asianajaja Henry Hearst (Hackman) oli se, joka löysi toisen ruumiin. Tätä seuraavana päivänä hän valmistautuu pitämään juhlapuhetta suuressa hyväntekeväisyysgaalassa, kunnes hänen ystävänsä, tapausta tutkiva poliisikomisario Victor Benezet (Freeman), kutsuu hänet poliisiasemalle. Hän tarvitsee vain selvyyden muutamiin rutiinikysymyksiin Henryn todistajanlausuntoa varten ja lupaa viedä vain kymmenisen minuuttia hänen ajastaan. Keskustelun edetessä Henry alkaa kuitenkin hermostua ja kangerrella sanoissaan. Juttutuokio muuttuukin pian tunteja kestäväksi kuulusteluksi, sillä Henrylla näyttäisi olevan jotakin salattavaa. Tähän etsivä Felix Owens (Jane) ainakin uskoo vahvasti. Pian Henry pidätetään ja asemalle kutsutaan myös hänen vaimonsa Chantal (Bellucci), sillä hän näyttäisi tietävän jotain.


title: Judon maailmanmestaruuskilpailut 2007

text: Judon maailmanmestaruuskilpailut 2007 olivat järjestyksessään 25. judon maailmanmestaruuskilpailut. Ne järjestettiin Rio de Janeirossa, Brasiliassa 13. – 16. syyskuuta 2007. Kilpailupaikkana toimi HSBC Arena.


title: Bysantin–sassanidien sota (502–505)

text: Bysantin–sassanidien sota käytiin vuosina 502–505 Bysantin valtakunnan ja sassanidien Persian välillä.


title: Bysantin–sassanidien sota (502–505)

text: Sassanidikuningas Kavadh I aloitti sodan. Tekosyynä oli että Rooma oli lupautunut maksamaan Persialle Kaspian solien puolustuksesta. Kavadhin syy aloittaa sota oli luultavasti kuitenkin yhdistää valtakunta yhteistä vihollista vastaan. Roomalaiset eivät aluksi pystyneet kunnolla vastaamaan persialaisten hyökkäykseen. Syynä oli ehkä samana vuonna tapahtunut bulgarien hyökkäys ja suuri arabien ryöstöretki. Persialaiset valtasivat nopeasti Armenian Theodosipoliin, Martyropoliin ja Amidan. Vasta vuonna 505 roomalaiset kävivät vastahyökkäykseen ja valtasivat takaisin Amidan. Persialaiset joutuivat samalla Hefthaliittien hyökkäyksen kohteeksi. Osapuolet solmivat tämän jälkeen seitsemänvuotisen rauhan. Uusi sota syttyi kuitenkin vuonna 527.


title: Dolní Věstonicen Venus

text: Dolní Věstonicen Venus () on pienikokoinen keraaminen venusveistos, joka esittää alastonta naishahmoa. Se on ajoitettu ajankohtaan 29 000–25 000 eaa., Gravetten kulttuuriin, ja se löydettiin kivikautiselta asuinpaikalta Brno eteläpuolelta Määrin syvänteestä.


title: Dolní Věstonicen Venus

text: Tämä pienoisveistos sekä muutama muu lähiseuduilta löytynyt esine ovat vanhimpia tunnettuja keraamisia veistoksia maailmassa. Se edeltää poltetun saven käyttöä esineinä. Sen korkeus on 11,1 cm ja leveys 0,43 cm leveimmästä kohdasta, ja se on poltettu varsin alhaisessa lämpötilassa.


title: Dolní Věstonicen Venus

text: Määrissä sijaitseva Dolní Věstonicen kivikautinen asuinpaikka, joka kuului järjestelmällisten kaivausten alkuaikana Tšekkoslovakiaan, mutta on nykyisin Tšekin tasavallassa, on ollut Karel Absolon käynnistämien järjestelmällisten arkeologisten tutkimusten kohteena vuodesta 1924. Venusveistoksen lisäksi Dolní Věstonicesta on löytynyt eläinhahmoja, kuten karhu, leijona, mammutti, hevonen, kettu, sarvikuono ja pöllö sekä yli 2 000 poltettua savipalloa.


title: Dolní Věstonicen Venus

text: Veistos löydettiin 13. heinäkuuta 1925 tuhkakerrostumasta kahteen osaan haljenneena. Se oli aiemmin esillä Määrin museossa Brnossa, mutta nyt se on enää harvoin yleisön nähtävissä. Viimeksi se on ollut Prahan Kansallismuseossa 2006–2007 "Lovci mamutů" eli "mammutinmetsästäjänäyttelyssä.


title: Dolní Věstonice

text: Dolní Věstonice on kylä Etelä-Määrissä Tšekin tasavallassa. Sen lähistöllä on jääkauden aikaisia arkeologisia kaivauspaikkoja. Paikalla on asunut mammutinmetsästäjiä, ja esinelöytöihin kuuluu kolmen hengen hauta ja Dolní Věstonicen Venus.


title: Dolní Věstonice

text: Paikalle rakennettiin Suur-Määrin aikana linnoitus. Paikka on mainittu kirjallisissa dokumenteissa vuonna 1312. 1200-luvulla paikalla asui saksalaisia. 1460 se sai kaupunkioikeudet. 1500-luvun alusta Saksasta ja Sveitsistä karkotetut anapabtistien lahkoon kuuluneet "habanit" asettuivat seudulle. Heidät karkotettiin jälleen 1622.


title: Dolní Věstonice

text: Vaikka seudulta oli jo aiemminkin löytynyt esihistoriallisia taide-esineitä, viralliset arkeologiset tutkimukset alkoivat 1924. Kylästä tuli arkeologiasta, viinistä, arkkitehtuurista ja perinteisistä asuista kiinnostuneiden matkailijoiden kohde.


title: Satalan taistelu

text: Satalan taistelu käytiin osana Bysantin–sassanidien sotaa vuonna 530. Sassanideja johti Mihr-Mihroe, jonka armeija koostui sassanideista, persarmenialaisista ja muista liittolaisista. Bysanttilaisia johti magister militum praesentalis Sittas ja magister militum per Armeniam Dorotheos.


title: Satalan taistelu

text: Sassanidit olivat aikaisemmin vallanneet takaisin Iberian ja edenneet Lazicaan. Seuraavaksi kohteeksi valittiin roomalainen Armenia. Bysanttilaiset saivat tietää hyökkäyksestä ennen sen alkua ja aiheuttivat jonkin verran tappioita sassanidien armeijalle sen vielä kokoontuessa. Mihr-Mihroe ohitti Theodosipoliin ja aikoi hyökätä syvälle vihollisen alueelle. Bysanttilaiset valitsivat Satalan tärkeä linnoituksen taistelupaikaksi. Roomalaisten onnistui kukistaa vihollisensa sotajuonen ansiosta.


title: Satalan taistelu

text: Prokopioksen mukaan sassandit alkoivat piirittää Satalaa. Sittas johti pienen osan joukoista kaupungin ulkopuolelle ja jätti Dorotheoksen puolustamaan kaupunkia. Kun sassanidit seuraavana päivänä ryhtyivät hyökkäykseen kaupunkia vastaan, Sittas marssitti joukkonsa heitä vastaan. Kuivan sään ansiosta pölypilvet peittivät Sittaan joukot siinä määrin että sassanidit eivät pystyneet arvioimaan hänen joukkojensa määrää. Kun sassanidit kävivät hyökkäykseen Sittaan joukkoja vastaan kaupungissa olleet joukot hyökkäsivät sassanidien kimppuun. Prokopios kertoo että eräs traakialainen päällikkö Florentius kaappasi vihollisen komentajan sotamerkin ja tämä aiheutti suurta sekasortoa. Seuraavana päivänä sassanidit perääntyivät omalle alueelleen.


title: Satalan taistelu

text: Taistelun jälkeen kaksi persarmenialaista päällikköä, Narses ja Aratius, loikkasivat bysanttilaisten puolelle. Heidän ansiostaan bysanttilaiset saivat haltuunsa eräitä tärkeitä linnoituksia.


title: Norberto Araujo

text: Norberto Carlos Araujo López (s. 13. lokakuuta 1978 Rosario, Santa Fe, Argentiina) on argentiinalaissyntyinen ecuadorilainen jalkapalloilija, joka edustaa LDU de Quitoa ja Ecuadorin maajoukkuetta. Hän on pelipaikaltaan keskuspuolustaja.


title: Norberto Araujo

text: Araujo aloitti jalkapalloilun Renato Cesarinissa kotikaupunkinsa Rosarion lähistöllä. 17-vuotiaana hän vieraili Suomessa, jossa hän pelasi kaudella 1996 Veikkausliigaa TPS:ssä ja Ykköstä Kultsussa. Suomesta hän palasi Italian kautta kotimaahansa. Argentiinassa hän edusti Aldosiviä, Arsenal de Sarandía ja Racing de Córdobaa maan toiseksi korkeimmalla sarjatasolla.


title: Norberto Araujo

text: Vuonna 2002 Araujo siirtyi Peruun. Hän pelasi ensin Sport Boysissa ja sitten Sporting Cristalissa, jossa hän saavutti Perun-mestaruuden vuonna 2005. Vuonna 2007 hän liittyi ecuadorilaiseen LDU de Quitoon, jonka kanssa hän voitti Ecuadorin-mestaruuden heti ensimmäisellä kaudellaan ja Copa Libertadoresin vuonna 2008. Joulukuussa 2008 joukkue osallistui seurajoukkueiden maailmanmestaruuskilpailuihin, jossa se ylsi loppuotteluun. Araujo oli avauskokoonpanossa sekä Copa Libertadoresin että MM-kilpailuiden loppuotteluissa. Vuonna 2009 Araujo saavutti LDU:ssa Copa Sudamericanan mestaruuden.


title: Norberto Araujo

text: Araujo sai Ecuadorin kansalaisuuden joulukuussa 2010, minkä myötä hänen on mahdollista edustaa Ecuadorin maajoukkuetta. Hänet valittiin vuoden 2011 Etelä-Amerikan-mestaruusturnaukseen Copa Américaan, ja hän teki maajoukkuedebyyttinsä turnaukseen valmistaneessa harjoitusottelussa Meksikoa vastaan 25. kesäkuuta 2011. Copa Américassa hän oli avauskokoonpanossa joukkueensa kaikissa kolmessa ottelussa.


title: Kajsa Nilsson

text: Kajsa Nilsson (s. 9. helmikuuta 1982) on ruotsalainen suunnistaja. Seuratasolla hän edustaa norjalaista Halden SK:ta.


title: Kajsa Nilsson

text: Nuorten MM-kilpailuissa 2001 Nilsson voitti kultaa viestistä ja pronssia keskimatkalta. Pitkällä matkalla hän sijoittui yhdeksänneksi.


title: Kajsa Nilsson

text: EM-kilpailuissa Otepäässä 2006 Nilsson voitti viestistä pronssia ja sijoittui neljänneksi sprintissä. MM-kilpailuissa Århusissa 2006 Nilsson voitti hopeaa viestistä ja pronssia sprintissä. Keskimatkalla hän sijoittui kymmenenneksi. Miskolcin MM-kilpailuissa 2009 Nilsson voitti viestihopeaa.


title: Josh Bailey

text: Joshua Bailey (s. 2. lokakuuta 1989 Bowmanville, Ontario, Kanada) on kanadalainen jääkiekkoilija. Hän pelaa NHL-joukkue New York Islandersissa ja oli joukkueen ensimmäisen kierroksen varaus vuodelta .


title: Josh Bailey

text: Kausi 2008–09 oli Baileyn tulokaskausi NHL:ssä. Hän teki 68 ottelussa tehopisteet 7+18=25. Bailey teki Islandersin kanssa kolmivuotisen tulokassopimuksen 2. lokakuuta 2008, jolloin oli hänen 19-vuotissyntymäpäivänsä.


title: Josh Bailey

text: Bailey osaa pelata sekä keskellä että laidassa.


title: Punakutojat

text: Punakutojat ("Malimbus") on kutojien heimoon kuuluva varpuslintusuku. Punakutojien sukuun kuuluu BirdLifen mukaan kymmenen lajia.


title: Wolfgang Weber

text: Wolfgang Weber (26. kesäkuuta 1944 Pommeri, Saksa) on saksalainen entinen jalkapalloilija. Hän edusti koko seurajoukkueuransa kölniläistä 1. FC Kölniä. Saksan mestaruuden Weber saavutti 1964 ja 1978. Saksan maajoukkueetta Weber edusti MM-tasolla 1966 ja 1970. MM-kisojen 1966 loppuottelussa Englantia vastaan Weber tasoitti pelin viimeisillä minuuteillä, mutta Geoff Hurstin kaksi jatkoaikamaalia vei mestaruuden Englantiin. Weber pelasi yhteensä 53 maaottelua, joissa hän teki kaksi maalia.